Pregovori traju, novi stranac na meti Zvezde! - Sportske.net\nAktuelni srpski šampion ima veliku želju u ovom prelaznom roku.\nStigla nenadana podrška Zvezdi!Jak je vetar, ali je Zvezda ipak jača!Peti Zvezdin dan na Kipru - Znoj, znoj, i još malo znoja...Malo taktika, malo tehnika - Kakvi uslovi za rad, Zvezdini prvotimci uživaju na Pafosu!Pavkov sada favorit za odlazak, transfer čeka i Radnički!\nCrvena zvezda će ostati bez Hozea Kanjasa, a očekuje se i prodaja Dušana Jovančića, pa bi u prelaznom roku mogla da potraži novog zadnjeg veznog.\nIako je Zvezdan Terzić rekao da neće biti pojačanja i da će ovaj prelazni rok biti dosadan za nas medije, ipak nije isključeno da je promenio mišljenje i da će dovesti fudbalera koji je potreban Crvenoj zvezdi.\nJasno je da ima interesantnih fudbalera Crvenoj zvezdi u domaćem prvenstvu na poziciji zadnjeg veznog, a danas "Telegraf" prenosi da je Seku Sanogo, fudbaler Al-Itihada, meta aktuelnog šampiona Srbije.\nSeku Sanogo je svojevremeno bio i meta Partizana, a danas je meta još nekih turskih klubova poput Malatije.\nSanogo već ima 30 godina, pre godinu dana je plaćen od strane Al-Itihada neverovatnih 7 miliona evra Jang Bojsu, ali nije uspeo da se dokaže u tom klubu u kom je nastupao zajedno sa Aleksandrom Prijovićem.\nZvezda neće platiti obeštećenje jer bi to bilo već previše, imajući u vidu da Al-Itihad ne računa na njega, ali je veliki problem plata koja nikako nije mala...


Budžet EU-a za 2020.: radna mjesta, rast i sigurnost u centru predloga Komisije – ProLex Consulting\nBudžet EU-a za 2020.: radna mjesta, rast i sigurnost u centru predloga Komisije\nEvropska komisija je 5. juna 2019. predložila Budžet EU-a za 2020. u iznosu od 168,3 milijarde eura, a sredstva su namijenjena razvoju konkurentnosti evropske ekonomije , solidarnosti i sigurnosti u EU-u i van nje.\nPrema predlogu Komisije sredstvima iz budžeta za 2020. finansiraće se sljedeće prioritetne oblasti: konkurentna ekonomija i mladi, jačanje sigurnosti i solidarnosti u EU-u i van nje, borba protiv klimatskih promjena i drugi prioriteti.\nZa borbu protiv klimatskih promjena dodijeljeno je 21 % ukupnog predloženog budzeta za 2020. To je u skladu s ambicioznim ciljem da se 20 % aktuelnog dugoročnog budžeta EU-a utroši na aktivnosti rješavanja problema klimatskih promjena.\nZa svaki program koji se finansira u nacrtu budžeta EU-a za 2020. unesena su dva iznosa: obaveze i plaćanja. „Obaveze” su sredstva koja se u određenoj godini na osnovu ugovora mogu namijeniti za finansiranje, a „plaćanja” su iznosi koji su zaista isplaćeni. Predloženi budžet EU-a za 2020. iznosi 168,3 milijarde eura u obavezama (1,3 % više upoređenju s 2019.) i 153,7 milijardi eura u plaćanjima (3,5 % više u upoređenju s 2019.).\nBudžet EU-a prije svega je investicioni budžet . Iznosi oko 1 % BND-a EU-a i čini oko 2 % ukupne javne potrošnje u EU-u te služi kao dopuna nacionalnim budžetima i za realizaciju prioriteta o kojima su se dogovorile sve države članice EU-a, navela je Komisija.\nBudžet EU-a za 2020. posljednji je u aktuelnomm višegodišnjem finansijskom okviru EU-a, koji traje od 2014. do 2020.\nKomisija je u proljeće 2018. objavila svoje predloge za sljedeći dugoročni budžet EU-a, koji pokriva period od 2021. do 2027. Države članice i novoizabrani Evropski parlament uporedo ce se dogovarati o budžetu za 2020. i dugoročnom budžetu, navodi Komisija u svom saopštenju.\nTekst Saopštenja za medije dostupan ovdje .\nSanja Zečević2019-06-11T17:22:59+00:00June 11th, 2019|Ekonomija|


► Liberman: Lideri Hamasa su gomila kanibala\nMinistar odbrane Izraela Avigdor Liberman izjavio je danas da su lideri Hamasa "gomila kanibala koji se prema sopstvenoj deci odnose kao prema municiji".\nOn je to rekao dok je obilazio pogranično područje na jugu Izraela kraj pojasa Gaze dva dana pošto su izraelski vojnici ubili tamo skoro 60 Palestinaca za vreme masovnih palestinskih demonstracija.\n"Njihov cilj je da dignu opsadu Gaze, ali ne da izgrade ekonomiju ili da govore o koegzistenciji", rekao je Liberman i ocenio da je Hamasu potrebno da se "digne opsada kako bi mogli da krijumčare oružje, nastave da grade (svoju) moć".\nLiberman je rekao da islamski ekstremistički Hamas ne želi da prizna Izrael, preneli su izraelski mediji.\nTa organizacija koja vlada pojasom Gaze poziva u svojoj povelji na uništenje Izraela.\nOsvrćući se na kritike odnosa vojske u ponedeljak i najava Palestinaca da će se obratiti Međunarodnom sudu pravde u Hagu, Liberman je rekao da sugeriše svakome da razmisli šta bi se desilo kada bi demonstranti uspeli da povrede suverenitet i prodru u jednu od zajednica na jugu Izraela.\nOn je rekao da se vojska ponašala u skladu s etičkim normama "koje nisu viđene nigde drugde na svetu" i optužio kritičare za licemerje, naodeći da nikada nije čuo osude sirijskog predsednika Bašara Asada zbog pogibije 600.000 ljudi u Siriji.\n"Svaki dan na Bliskom istoku se ubije više od 100 ljudi", rekao je on.\nKomentarišući relativno zatišje posle krvoprolića u ponedeljak, on je rekao da ne bi trebalo imati iluzije i da Hamas nije odustao od svojih namera da izazove nerede i "terorističke procesije", kako je nazvao marševe duž granice.\n"Ali pe svega oni su pretrpeli ozbiljan značajna udarac", rekao je Liberman, ocenivši da ih je to navelo da se povuku.\nOn je rekao da je predlog Izraela koji i dalje važi jeste rehabilitacija Gaze u zamenu za demilitarizaciju.\nPalestinci protestuju zbog blokade Izraela i Egipta uvedene 2007. godine kada je Hamas silom preuzeo vlast u Gazi od rivalskog umerenijeg Fataha.\nTakođe protestuju za pravo na povratak na sadašnju teritoriju Izrael odakle su stotine hiljada morale da odu u ratu koji je izbio posle stvaranja Izraela 14. maja 1948. godine.


► Tadić: Na izbore na Vračaru s Novom strankom i PSG, ostaje bojkot\nPredsednik Socijaldemokratske stranke (SDS) Boris Tadić je danas izjavio da će njegova stranka na lokalne izbore u beogradskoj opštini Vračar izaći u koaliciji s Novom strankom i s Pokretom slobodnih građana (PSG), na listi "Oslobodimo Vračar".\nTadić je na konferenciji za novinare u sedištu SDS rekao da ta stranka ostaje pri odluci da bojkotuje parlamentarne izbore.\nS druge strane, učestvovanjem na lokalnim izborima SDS neće da Srpskoj naprednoj stranci prepusti "na milost i nemilost" građane koji direktno zavise od lokalne vlasti.\nTadić je rekao da se na lokalnim izborima 21. juna opozicione partije moraju izboriti za "ostrva slobode" u gradovima i opštinama gde mogu da pobede.\n"SDS je odlučna da nastavi bojkot na republičkom nivou, ne želimo da damo nikakav legitimitet Vučićevoj vlasti. Ako su parlamentarni izbori prilika da se ne da legitimitet Vučićevom režimu, na lokalnom nivou bojkotuju se građani", kazao je Tadić i dodao da bi se građani bojkotom lokalnih izbora ostavili na cedilu "i na milost i nemilost Vučićevoj vlasti u gradovima i opštinama u kojima žive".\nTadić je rekao da je SDS spremna da u istoj koaliciji, sa PSG i Novom strankom, učestvuje na lokalnim izborima i u drugim gradovima i opštinama u Srbiji.\nOn je rekao da SDS nije htela, kao neke druge stranke koje su proglasile bojkot, da u isto vreme formira neke grupe građana koje će umesto njih učestvovati na izborima, nego učestvuje javno, kada je reč o lokalnim izborima.\n"Može se biti i za bojkot i sarađivati sa režimom. I može se nastupati na izborima i biti protiv režima", rekao je Tadić.\nTadić je naveo da "parlamentarni izbori ove godine nisu odlučujući", već da se režim na vlasti može sruštiti samo na predsedničkim izborima.\nBivši šef države je rekao i da je "režim Aleksandra Vučića moguće srušiti samo na predsedničkim izborima", zbog čega će se zalagati da opozicija na tim izborima ima jednog kandidata.\nOn je rekao da će se zalagati za to da opozicija ima jednog kandidata na predsedničkim izborima, "a da to neće biti on".


Sistemsko narušavanje kredibiliteta EU u doba korone - Centar za evropske politike Sistemsko narušavanje kredibiliteta EU u doba korone - Centar za evropske politike\nPandemija COVID-19 je uhvatila svet nespremnim, pa ni EU nije bila izuzetak. Koristeći momenat slabosti Unije, donosioci odluka u Srbiji su započeli sistemsku kampanju koja je imala za cilj narušavanje kredibiliteta EU u Srbiji i opravdavanje postojeće politike „sedenja na više stolica.“\nPrelomni trenutak se odigrao 15. marta, kada se predsednik Srbije Aleksandar Vučić obratio naciji tokom vanrednog televizijskog prenosa sa porukom da evropska solidarnost ne postoji. Neposredan povod za takvu izjavu bila je uredba Evropske komisije kojom se otežava izvoz zaštitne opreme izvan EU. Dodajući kako je evropska solidarnost bila bajka na papiru, predsednik Srbije je poslao poruku koja je imala veoma snažan odjek u domaćoj i međunarodnoj javnosti, pritom svesno izostavljajući podatak da je EU bila ubedljivo najveći donator Srbiji od 2000. godine, uključujući i ukupne donacije za sektor zdravstva, kao i pomoć za vreme poplava 2014. godine. Iako oštrih izjava ove vrste više nije bilo, to ne znači da se ovde radilo o jednokratnom, ishitrenom i izolovanom izlivu emotivnog naboja predsednika Srbije, naprotiv.\nU periodu tokom celokupnog vanrednog stanja bila je vidljiva kampanja kontinuiranog umanjivanja značaja pomoći EU – od bilborda zahvalnosti kineskom predsedniku, do veoma ograničene medijske pažnje i skromnih izjava zahvalnosti srpskih zvaničnika za pozamašnu pomoć dobijene od Unije. Iako je u odnosu na ostale, EU izdvojila najviše sredstava za pomoć Srbiji tokom pandemije, to je pomereno u drugi plan, dok je stvorena slika Kine kao nezamenljivog i jedinog pravog saveznika Srbije. Dakle, šta je rezultat ovakvog ophođenja prema Uniji tokom pandemije? Obmanuta javnost. Posledica po pristupni proces Srbije? Verovatno umanjena podrška za članstvo u EU. Drugim rečima, šteta je već načinjena i upitno je u kojoj meri će EU moći da povrati svoj kredibilitet u Srbiji, koji je ionako bio u velikoj meri poljuljan. Uz to, do danas ostaje nepoznato šta od kineske pomoći predstavlja donaciju, a šta se u stvari plaća iz državnog budžeta Srbije (i pod kojim uslovima).\nZašto je došlo do ovakve situacije? Radi se zapravo o borbi narativa, gde se EU predstavlja kao partner sa kojim se mogu graditi korektni interesni odnosi, dok se Kina predstavlja kao bratska zemlja koja nadilazi racionalno-interesne kalkulacije. Reafirmacija ovakvog diskursa u javnosti u najmanju ruku predstavlja diplomatsku neozbiljnost vlasti u Srbiji, pogotovo ukoliko se uzme u obzir da ostvarivanje članstva u Uniji i dalje, barem deklarativno, predstavlja njen strateški prioritet. Međutim, ovakvo delovanje Srbije u vreme pandemije korona virusa ne treba da bude iznenađenje, jer ono zapravo predstavlja samo nastavak višegodišnje prakse neiskrenog odnosa prema EU i neverodostojnog opredeljenja za članstvo. Štaviše, pomoć EU Srbiji je tradicionalno doživljavana kao, da citiramo profesora FPN-a Filipa Ejdusa, “pomoć bogate maćehe, koja daje mnogo manje nego što bi mogla, a zvoca mnogo više nego što bi trebalo.“\nImajući sve u vidu, izjave predsednika Srbije su, kako se čini, imale snažan uticaj na javnost jer je upravo taj govor nastavio svakodnevno da se „reprizira“ na televizijskim kanalima i širi preko društvenih mreža. Poruka i poenta ovog govora je potom održavana pomoću kontinuiranog umanjivanja značaja pomoći EU i disproporcionalnog hvalospeva Kine. Može se očekivati i nastavak ovog trenda, imajući u vidu da je predsednik Kine Si Đinping nedavno zvanično prihvatio poziv predsednika Vučića da poseti Srbiju.\nZa opsežniju analizu o delovanju Kine u Srbiji pre i tokom pandemije korona virusa, kao i uticaj Kine na EU perspektivu Srbije, predlažemo da pročitate Siže politike koji je Centar za evropske politike (CEP) nedavno objavio.\n Delegacija EU u Srbiji, „EU partnerstvo sa Srbijom: EU najbolji partner i najveći donator već 20 godina – i na prvoj liniji fronta u borbi protiv COVID-19“, 2020, dostupno na: https://europa.rs/eu-partnerstvo-sa-srbijom-eu-najbolji-partner-i-najveci-donator-vec-20-godina-i-na-prvoj-liniji-fronta-u-borbi-protiv-covid-19/\n Strahinja Subotić i Miloš Janjić, „Kinesko-srpski odnosi – šta smo naučili iz krize COVID -19: Uticaj Kine u Srbiji će porasti u onoj meri u kojoj EU to dopusti“, Centar za evropske politike (CEP), 2020, dostupno na: https://cep.org.rs/wp-content/uploads/2020/04/Kinesko-srpski-odnosi-%E2%80%93-%C5%A1ta-smo-nau%C4%8Dili-iz-krize-COVID19-1.pdf\n N1, „Ejdus: Evropska pomoć se u Srbiji doživljava kao pomoć bogate maćehe“, 2020, dostupno na:\n B92, “ Si Đinping najavio posetu Srbiji u razgovoru s Vučićem”, 2020, dostupno na: https://www.b92.net/info/vesti/index.php?yyyy=2020&mm=04&dd=14&nav_category=78&nav_id=1675296\nCOVID19 Evropska unija kriza srbija


Crkve u Sirinićkoj Župi više od deset dana bez struje\nKosovska elektro-energetska korporacija (KEK) isključila je crkvama u Sirinićkoj Župi električnu energiju zbog neizmirenih računa. Protojerej Živojin Kojić, koji služi u crkvi Sv. Nikole u Štrpcu, kaže za KIM radio da su radnici KEK-a još pre 12 dana ovoj crkvi isključili struju ali da to nije jedina crkva u Sirinićkoj Župi kojoj je električna energija isključena. "Iz KEK-a su došli i obavestili nas da i crkve moraju da plaćaju račune za utrošenu električnu energiju. Ja sam razgovarao sa njima i rekao da crkve, kojih ovde ima 15, nisu u mogućnosti da plaćaju jer nemaju toliki prihod. Mi struju nismo platili jer računi su veliki, a para nemamo. U crkvama se struja gotovo i ne koristi, a i službe se u pojedinim crkvama ne obavljaju svakodnevno i nismo pristali da plaćamo račune", kazao je protojerej Živojin. On kaže da su računi za struju, za svih petnaest crkvi, stigli i da su iz KEK-a upozoreni da će se sa isključenjima struje crkvama nastaviti, ukoliko se računi ubrzo ne izmire. "U svakom selu dolazi opomena i odmah isključuju struju crkvi. Crkvi u Štrpcu su isključili struju, u Gotovuši takođe, a i crkvi u selu Sevce stigla je opomena iz KEK-a", rekao je protojerej Kojić.


Revizori: Gradu Banjaluka mišljenje sa rezervom – mojKontakt portal – Radio Televizija Kontakt\nMišljenje sa rezervom dato je u pogledu istinite i tačne prezentacije informacija u revidiranim finansijskim izvještajima, te u pogledu ocjene usklađenosti poslovanja, saopštio je glavni revizor Duško Šnjegota.\nU saopštenju se navodi da je gradonačelniku Banjaluke dato 12 preporuka čijom realizacijom bi trebalo da budu otklonjene revizijom utvrđene nepravilnosti.\n“Rukovodiocima nižih budžetskih jedinica u okviru grada dato je dodatnih pet preporuka. Osim toga, Skupštini grada je skrenuta pažnja na pojedina značajna pitanja iz njene nadležnosti”, naveo je Šnjegota.\nRevizori su rukovodstvu grada ukazali na značajna odstupanja od Zakona o budžetskom sistemu, prije svega po osnovu činjenice da su budžetske obaveze u revidiranom periodu stvarane do nivoa planiranih, a ne stvarno raspoloživih sredstava.\nTo je dovelo do iskazivanja nepokrivenog deficita tekućeg perioda u iznosu od 8.741.747 KM.\n“Revizori su ukazali na slučajeve obračuna osnovne plate zaposlenima suprotno odredbama potpisanih ugovora o radu, jednokratne isplate naknada zaposlenim koje nisu vršene u skladu sa važećim zakonskim i podzakonskim propisima i drugo”, istakao je glavni revizor.\nRevizijom je utvrđeno da sredstva za rad boračkih organizacija sa utvrđenim statusom udruženja od interesa za grad nisu predviđena godišnjim programom, uz saglasnost gradonačelnika.\nNa osnovu podnesenih zahtjeva, načelnik Odjeljenja za boračko-invalidsku zaštitu je u toku 2012. godine donosio rješenja i vršio dodjelu sredstava na ime novčane pomoći boračkim i drugim organizacijama, bez utvrđenih kriterijuma.\n“Osim toga i dodjela sredstava na ime tekućih grantova za projekte i programe boračkih i drugih organizacija u toku 2012. godine vršena je na osnovu rješenja načelnika Odjeljenja za boračko-invalidsku zaštitu, bez utvrđenih kriterijuma”, navodi se u saopštenju.\nOva revizija je pokazala da dio javnih nabavki nije sproveden u skladu sa Zakonom o javnim nabavkama BiH.\nTakođe, grad nije uspostavio evidencije o sudskim sporovima u toku, niti je vršena procjena ishoda sudskih sporova, a prilikom planiranja budžeta nisu rezervisana sredstva za plaćanja po sudskim sporovima.\nRevizori su utvrdili da direktori budžetskih korisnika u nadležnosti grada nisu uskladili interne akte kojima se regulišu obračun i isplate plata i naknada sa važećim zakonskim propisima.\nCentar za razvoj i unapređenje sela Banjaluka dodjelu sredstava na ime subvencija nije vršio u skladu sa Pravilnikom o uslovima i načinu ostvarivanja podsticajnih sredstava za razvoj poljoprivredne proizvodnje i nije uspostavio odgovarajuće interne kontrolne postupke, koji bi omogućili da se sredstva troše u skladu sa definisanom namjenom.\nRevizijom konsolidovanih finansijskih izvještaja za korisnike budžeta grada utvrđene su i određene nepravilnosti u vezi sa klasifikacijom i vrednovanjem imovine, obaveza, rashoda i prihoda.


Aktuelno, Putovanja — By taty on July 2, 2014 9:56 am\nSve što vas zanima u vezi sa letnjim sadržajima u planinskim centrima, sada možete da saznate i putem aplikacije za mobilni Ski Serbia summer.\n“Skijališta Srbije” pripremila su aplikaciju “Ski Serbia summer” izrađenu za Android platformu mobilnih uređaja, koja će omogućiti ljubiteljima aktivnog odmora na planini da se lakše i detaljnije informišu o aktivnostima i sadržajima koji ih očekuju u planinskim centrima.\nAplikacija, dostupna na srpskom i engleskom jeziku, pored mapa na kojima su detaljno ucrtane biciklističke rute, daje sve servisne informacije u vezi sa vremenskom prognozom i prodajnim mestima, kao i informacije o mestima na kojima se može iznajmiti neophodna oprema, saopšilo je ovo preduzeće.\nAplikacija sadrži i detaljne opise adrenalinskih sadržaja za aktivan odmor na Kopaoniku, Torniku na Zlatiboru i Staroj planini.\nPored ovih informacija, svi korisnici aplikacije putem “My ride” opcije imaju mogućnost da provere svoju spremnost, da izmere brzinu vožnje bicikala, maksimalnu brzinu, kao i pređeno rastojanje.\nTuristi koji planiraju odmor na planini, putem ove aplikacije i veb kamera mogu da vide direktnu sliku sa planinskih centara, ali i da se upoznaju sa ostalim turističkim atrakcijama, smeštajnim i ugostiteljskim objektima.\nAplikaciju “Ski Serbia summer” moguće je preuzeti besplatno za Android uređaje na Google play prodavinici, a uskoro će biti puštena u rad i aplikacija za uređaje sa IOS platformom.\nTags: aplikacija, destinacija, destinacije, Lifestyle, mobilni telefoni, odmor na planini, Planina, Putovanja, Putovanje, smart telefoni, Srbija, Sve o planinskim centrima na aplikaciji za mobilni, tehnika\n"Lego" naočare zapravo su sasvim "obične" s tim što na okvir možete da dodajete popularne kockice i tako napravite...


Virtuelna srpska "vlast" na Kosovu\nVisoki savet upravo ovih dana popunjava mesta sudija porotnika za opštinske sudove u Prištini, Prizrenu, Peći, Đakovici... i drugim kosovskim gradovima, što ministar pravde Zoran Stojković u izjavi za naš program obrazlaže na sledeći način:\n„Od 1999. godine ta mreža postoji. Ništa se nije promenilo. Da bi mogli da funkcionišu kao i ostali sudovi morate da izaberete i sudije porotnike. Neke imate na licu mesta kao što je Kosovska Mitrovica, Leposavić, jedan deo je izmešten u Srbiju: Niš, Vranje, Kraljevo... znači moraju da obavljaju poslove. Te usluge koriste i Albanci.“\n„Ne vidim da je to način da se bilo šta postigne. Institucije na Kosovu koje Srbija pokušava da zadrži ne funkcionišu – to jeste činjenica. Vi ne možete ovakvim fingiranjem doći do bilo kakvih rezultata, ne možete proizvesti ništa već je to samo još jedan od marketinških trikova Vlade koja pokušava da dokaže da i u ovom trenutku nešto kontroliše na Kosovu i da je moguće napraviti bilo koji održivi sistem. Nažalost, sistem je neodrživ i to se pokazuje jer vi nemate građane Srbije koji imaju probleme na Kosovu, oni se ne obraćaju domaćem pravosuđu, i ako se obraćaju – ne dobijaju nikakav odgovor. Oni se obraćaju nevladinim organizacijama da im pomognu ali pomoć mogu naći isključivo na Kosovu, znači, u institucijama koje tamo postoje, koje se trenutno grade, koje nisu savršene... ali to jeste rešenje problema. A ne davanje lažnih signala građanima da se mogu obraćati našim sudovima i da će pred njima moći ostvariti neka prava. Čini mi se da nije fer prema građanima koji imaju probleme – davati im pogrešne signale i upućivati ih na institucije koje ne funkcionišu u ovom trenutku.“\n„Ni jedna institucija kulture odnosno ustanova kulture na KiM nije se mogla zadržati posle juna meseca 1999. godine. One su prisilno izmeštene izvan teritorije pokrajine Kosovo. One egzistiraju svih ovih godina u vrlo otežanim uslovima očekujući da će se rešiti konačno status tih ustanova. Mi nismo u mogućnosti da participiramo na bilo koji način na prostoru KiM jer se za to ni jedna međunarodna institucija nije potrudila. Srpski narod na KiM je u situaciji da bude lišen svojih institucija i ustanova kulture, a ni jedan narod ne može da sačuva svoj identitet ako nema i svoje ustanove kulture i ako ne štiti svoju kulturnu baštinu i bavi se svojom kulturnom baštinom. To svi međunarodni zakoni, međunarodne konvencije priznaju ali se one na prostoru KiM ne primenjuju.“


Historijski dan za rukometne "Zmajeve": Evo kako možemo do Evropskog prvenstva\nKVALIFIKACIJE Utakmica petog kola\nNaša selekcija gostuje kod Češke\nZakomplikovali situaciju porazom od Bjelorusije\nRukometna reprezentacija Bosne i Hercegovine nakon poraza od Bjelorusije (25:31) u utakmici petog kola kvalifikacija za Evropsko prvenstvo večeras gostuje kod Češke (18 sati).\nPrema MOZZART kladionici domaćini su favoriti u ovom okršaju. Kvota na pobjedu Češke iznosi 1,30, na remi 9,00 dok se na trijumf naše selekcije nudi kvota od 4,40.\nSituacija se uoči posljednjeg kola zakomplikovala, ali daleko od toga da je beznadežna.“Zmajevi“ još uvijek mogu završiti i na prvom mjestu u Grupi 5, što je malo vjerovatno, ali i otići na Euro kao jedna od četiri najbolje trećeplasirane reprezentacije.\nUkoliko BiH ne bude poražena od Češke, naći će se na smotri najboljih evropskih rukometnih selekcija. Međutim, ako snažna Češka savlada „Zmajeve“, nekoliko je scenarija koji garantiraju izabranicima selektora Bilala Šumana plasman na EP.\nU slučaju poraza, BiH bi imala svega dva boda u poretku trećeplasiranih ekipa, s obzirom na to da se brišu bodovi osvojeni protiv posljednjeplasiranih selekcija u grupama, u našem slučaju protiv Finske.\nTada bismo osluškivali rezultate s drugih mečeva a potrebno nam je da Poljska na svom terenu dobije Izrael, a Island Tursku a trebao bi nam i poraz Italijana od Mađarske te pobjeda Latvije protiv Holandije i Crne Gore nad Ukrajinom.\nOvakvi ishodi mečeva šestog kola bi nam donijeli mjesto među četiri najbolje trećeplasirane ekipe ukoliko izgubimo protiv Češke, ali „Zmajevi“ remijem protiv Češke mogu otkloniti sve dileme.\n- Odbrana i golmani moraju dati mnogo više. Imali smo priliku da jednim bodom riješimo sve i direktno se plasiramo na Euro, a sada imamo još jednu šansu. Pokušat ćemo, ali ne bih o kalkulacijama u zadnjem kolu, jer je sve moguće – rekao je Šuman.\nZasad su plasman na EURO 2020 kroz kvalifikacije osigurali: Njemačka, Hrvatska, Sjeverna Makedonija, Slovenija, Latvija, Mađarska, Danska, Rusija, Portugal i Francuska. Ranije su to pravo stekli aktuelni evropski šampion Španija, te domaćini Austrija, Norveška i Švedska. Dakle, slobodno je još deset mjesta na Evropskom prvenstvu na kojem će po prvi put u historiji učestvovati 24 reprezentacije.\nEvropsko prvenstvo igrat će se od 9. do 26. januara 2020. godine u Beču, Gracu, Trondhajmu, Geteborgu i Štokholmu. Žrijeb grupa za EURO 2020. održat će se 28. juna u 18:45 sati u Beču.


Tutinska skupština traži deblokadu prava Bošnjaka | Bošnjačko nacionalno vijeće\n20.12.2011. bnv No comments\nOdbornici tutinskog lokalnog parlamenta pokrenuli su, na sjednici Skupštine opštine, u ponedjeljak 19. decembra, inicijativu za deblokadu ostvarivanja Ustavom i zakonom garantovanih prava Bošnjaka u Republici Srbiji, za usklađivanje nacionalnog sastava zaposlenih u policiji, sudstvu i tužilaštvu na teritoriji opštine Tutin, kao i inicijativu za preduzimanje mjera u cilju usklađivanja rada državnih organa sa Ustavom i zakonom. Prijedlog za pokretanje navedenih inicijativa podnijela je odbornička grupa vladajuće Bošnjačke liste za evropski Sandžak.\nPredsjednik Bošnjačkog nacionalnog vijeća, Esad Džudžević, nedavno je posebnim pismom tražio od najviših državnih predstavnika Srbije, predsjednika Borisa Tadića, premijera Mirka Cvetkovića i predsjednice Narodne skupštine Slavice Đukić – Dejanović, pokretanje inicijative za deblokadu ostvarivanja nacionalnih prava sandžačkih Bošnjaka u skadu sa Ustavom, zakonom i međunarodnim standardima. U pismu je izraženo posebno nezadovoljstvo zbog činjenice da “bošnjački politički predstavnici u Skupštini, Vladi Srbije i drugim državnim organima i institucijama, nisu naišli ni na minimum razumijevanja i podrške za omogućavanje ostvarivanja Ustavom, zakonima i međunarodnim dokumentima zagarantovanih prava pripadnika bošnjačke nacionalne zajednice u oblasti službene upotrebe jezika i pisma, kulture, obrazovanja i informisanja na svom maternjem bosanskom jeziku”.\nOdluke usvojene na ovod zasjedanju podrazumjevaju:\nUsaglašavanja nacionalnog sastava zaposlenih u policiji, sudstvu i tužilaštvu na teritoriji opštine Tutin sa nacionalnom strukturom stanovništva opštine Tutin prema rezultatima posljednjeg popisa stanovništva;\n– Hitno preduzimanje mjera od strane nadlježnih državnih organa, kojim će se Bošnjacima u Republici Srbiji omogućiti ostvarivanje Ustavom i zakonom garantovanih prava u oblasti obrazovanja, informisanja, službene upotrebe jezika i pisma i kulture;\n– Smjenu i razrješenje svih čelnih ljudi i ostalih zaposlenih u policiji, sudstvu, tužilaštvu i zavodima za izvršenje krivičnih sankcija, koji su učestvovali u nasilju i kršenju ljudskih prava sandžačkih Bošnjaka ili su prikrivali i potpomagali takvo i slično nezakonito postupanje.


Pozitivno iskustvo građana sa internet kupovinom - Far\nSve veći broj građana Srbije koristi internet, pre svega za kupovinu. Putem internertai raznovrsnih sajtova oni gledaju dostupnost i cenu proizvoda. Takođe, prodavci koji prodaju robu na taj način beleže izrazit rast poslovanja. Sve je ovo izjavio za RTS Marko Mudrinić, član upravnog odbora Asocijacije i-komers Srbija i direktor “Netokracije”.\nPrema njegovim rečima, više od 80 odsto građana koji su kupovali preko interneta imaju pozitivno iskustvo. On napominje da se sve promenilo razvojem tehnologije, pre svega, smartfonova, koji su promenili način na koji pristupamo onlajn sadržaju. Poslovanje na internetu već godinama nezadrživo raste, a profit se meri u stotinama milijardi dolara. Takođe, nove izmene Zakona o trgovini predviđaju i promene u onlajn tržištu, dodaje Mudrinić.\nIstakao je da će postojati veća mogućnost za dropšiping, kada trgovci mogu da istaknu cene i u stranim valutama.\nU Beogradu će 20. novembra biti održana najveća regionalna digital komers konferencija, gde će biti razmatrano uvođenje cenkanja u onlajn trgovini i tokenizacija kartica, što predstavlja mogućnost da kupac svoju karticu smesti na pametan sat ili telefon i na taj način plaća naručenu robu.\nBrži internet: Telenor pustio u upotrebu naprednu 4G+ mrežu Rodoljub Šabić: Građani oprezno sа аplikаcijom “Izаbrаni doktor“ Građansko vaspitanje poželjnije od veronauke Novi zakon za bezbedniju internet kupovinu\nAsocijacija i-komersgrađaniInternetInternet kupovinaMarko MudrinićNetokracijaPoslovanjeSrbijaTehnologijaTrgovci\nFOTO GALERIJA: Zvonci - između gore, vode i neba kroz foto objektiv FAR-a\nGlumac Branislav Trifunović dobitnik nagrade "Pravi muškarac"


Film "Zaslepljeni" stiže u bioskope | CityMagazine\nAlek Boldvin igra pisca Bila\n“Igram ženu koja nije živela istinu ili realnost, već život koji je spolja izgledao sjajno, kao da ima sve. Onda se sve ruši i ona gubi sve – tlo pod nogama, identitet, osećaj za pravac u životu. Izgubila je kompas i sve kreće u lošem smeru. Na kraju je upravo ta situacija spasava”, rekla je Murova povodom uloge u filmu Zaslepljeni.\nFilm koji je nedavno premijerno prikazan u Njujorku, u domaće biokope stiže 7. septembra.\nHitovi koji čekaju da budu pogledani: „Vozač“, „Atomska plavuša“ i „Anabel: Stvaranje zla“ bioskop · demi moore · novi filmovi · premijera · zaslepljeni


Mar 31, 2020 Kaspersky\nIstraživači kompanije Kaspersky otkrili su „watering-hole” kampanju koja je od maja 2019. godine targetirala korisnike u Aziji. Više od 10 veb-sajtova koji su u vezi sa religijom, programima volontiranja, dobrotvornim organizacijama i nekoliko drugih oblasti, kompromitovano je radi selektivnog pokretanja „drive-by download” napada što je za ishod imalo kreiranje bekdora na ciljanim uređajima. Napadači su koristili kreativni set alata, koji je uključivao GitHub distribuciju i upotrebu otvorenog koda.\n„Watering hole” je strategija ciljanog napada u kojoj sajber kriminalci kompromituju veb-sajtove za koje se smatra da predstavljaju plodno tle za potencijalne žrtve i čekaju da postavljeni malver završi na njihovim računarima. Kako bi bio izložen malveru, dovoljno je da korisnik poseti kompromitovani veb-sajt, što ovaj vid napada čini lakim za širenje a samim tim i opasnijim. U kampanji koju su istraživači kompanije Kaspersky nazvali Holy Water, „water-holes” su postavljene na veb-sajtovima koji pripadaju javnim ličnostima, javnim ustanovama, dobrotvornim i drugim organizacijama.\nOvaj višestepeni „waterhole” napad sa nesofisticiranim ali kreativnim setom alata karakterističan je po svom brzom evoluiranju od dana osnivanja, kao i po širokom opsegu alata koji se koriste.\nZatim se očekuje da će posetilac biti namamljen u zamku za ažuriranje i da će preuzeti maliciozni paket za instaliranje koji će kreirati bekdor pod nazivom „Godlike12”, što će akteru pretnji obezbediti potpuni pristup na daljinu zaraženom uređaju, omogućujući modifikovanje fajlova, prikupljanje poverljivih podataka sa računara, praćenje aktivnosti na računaru i još mnogo toga. Drugi bekdor, izmenjena verzija otvorenog Python bekdora pod imenom Stitch, takođe je korišćen u napadu. Obezbedio je klasične funkcije bekdora uspostavljanjem direktne konekcije putem utičnice, kako bi se AES šifrovani podaci razmenili sa udaljenim serverom.\nLažni Adobe Flash podsetnik povezan je sa izvršnim fajlom koji se nalazi na adresi github.com pod maskom Flash fajla za ažuriranje. GitHub je onemogućio ovaj repozitorijum 14. februara 2020. godine nakon što ga je kompanija Kaspersky prijavila i na taj način je prekinut lanac zaraze. Repozitorijum je, međutim, bio onlajn više od 9 meseci, i zahvaljujući GitHub-ovoj istoriji, istraživači su uspeli da steknu jedinstveni uvid u aktivnosti i alate napadača.\nKampanja se ističe svojim niskobudžetnim i nepotpuno razvijenim setom alata, koji je modifikovan nekoliko puta u par meseci radi korišćenja zanimljivih funkcija poput Google Drive C2. Kompanija Kaspersky smatra da je napad najverovatnije delo malog, agilnog tima.\n„Watering hole je zanimljiva strategija koja daje rezultate putem korišćenja ciljanih napada na određene grupe ljudi. Nismo bili u mogućnosti da budemo svedoci napada uživo i usled toga nismo mogli da odredimo operativni cilj. Ipak, ova kampanja još jednom pokazuje zašto onlajn privatnost treba aktivno štititi. Rizici po privatnost su naročito visoki kada uzmemo u obzir različite socijalne grupe i manjine, jer uvek postoje akteri koju su zainteresovani da saznaju nešto više o takvim grupama“ – komentariše Ivan Kvajatkovski (Ivan Kwiatkowski), vodeći istraživač bezbednosti u kompaniji Kaspersky.


Počela podela ogrevnog drveta najugroženijim sugrađanima | Ami Naxi Radio 89.7Mhz\nLokalna samouprava i ove godine pomaže socijalno ugroženim stanovnicima Kikinde i okolnih sela, podelom ogrevnog drveta za predstojeći zimski period. Nakon Konkursa na koji su se prijavljivali građani, Komisija je prema određenim kriterijumima odredila ko od njih treba da dobije pomoć u vidu jednog kubika ogrevnog drveta.\nPrednost su pri proceni ko bi trebalo da dobije ovaj vid pomoći imale porodice sa troje i više dece, dobrovoljni davaoci krvi, staračka domaćinstva, pojedinci i porodice sa hronično obolelim članovima, porodice u kojima postoje lica sa smetnjama u razvoju i invalidna lica.\nPodela pomoći počela je 12. novembra, i pre planiranog roka:\n–Podelu ogrevnog drveta započeli smo u Ruskom Selu, nakon toga pomoć je uručena i stanovnicima Novih Kozaraca i Banatskog Velikog Sela, a danas je podela nastavljena u Nakovu. Do sada je predato 180 kubnih metara drveta, za isto toliko domaćinstava – kaže za naš radio Mladen Bogdan, predsednik Skupštine grada.\nU narednih desetak dana biće završena podela ogreva u seokim mesnim zajednicama, a nakon toga biće sprovedena i u samom gradu.\n–Očekuje se da će sve biti završeno do sredine decembra. To nam je bilo veoma važno, da sugrađanima pomognemo pre početka niskih temperatura. Zahvaljujem dobavljačima, firmi „Drvopromet“ iz Vlasotinaca koja brzo i dobro radi svoj posao, kao i kancelarijama seoskih mesnih zajednica koje su mnogo pomogle na terenu – kaže Bogdan.\nGradska uprava za ovaj vid pomoći izdvojila je 7 miliona dinara.


Kratka istorija klastera\nIdeja o osnivanju klastera je osmišljena 2007 godine da bi klaster bio registrovan januara 2008 godine u Pokrajinskom sekretarijatu kulture, jer je jedino tako mogao biti formalizovan. 2012 godine prilikom promene Zakona o fondovima, klaster je zadržao svoj naziv ali je svrstan u fondacije.\nOsnovna delatnost klastera je generisanje prethodnih istraživanja u domenu turizma i oblastima koje imaju dodirne tačke sa turizmom radi turističke valorizacije resursa mikroregiona, putem projekata. Saradnja sa drugim regionima i prenos dobre prakse, obuke, osmišljavanje turističke ponude stvaranjem tura i ruta su deo najvažnijih ciljeva klastera.\nKlaster obuhvata relevantnu ugostiteljsko-turističku ponudu mikroregiona. Članovi klastera su MSP i mikropreduzeća sa visokim nivom kvaliteta usluga koje pružaju. Ona nemaju pojedinačno kapaciteta da se pored svoje osnovne delatnosti bave istraživanjem, ali se kao značajne tačke na turama i rutama uključuju u turističku ponudu. Pored navedenih organizacija klaster ima nekoliko potpornih članova od kojih su najvažniji: TIMS-Fakultet za sport i turizam Novi Sad, Udruženje Eco-life za eko turizam, Udruženje eksperata za ekologiju Rihard Čornai Subotica, kao i druga udruženja i ustanove sa kojima klaster ima potpisane sporazume o saradnji. Tokom prošlih godina klaster je konkurisao na konkurse Ministarstva privrede, Pokrajinskog sekretarija za privredu i skoro svake godine dobio za neke istraživačke aktivnosti i razvoj klastera podsticajna sredstva za projektne ideje. Iz EU fondova, klaster je bio uspešan u aplikacijama:\nSopstveno učešće u implementaciju projekata iz EU fondova klaster je dobio od Pokrajinskog sekretarijata za finansije.\nU okviru svih projekata rezultati su bili novi turistički proizvodi, tematski turistički putevi, ture i rute u koje su uključeni članovi klastera, ali i drugi ponuđači usluga iz regiona Bačke i Banata. U okviru projektnih aktivnosti okupljaju se eksperti i stručnjaci raznih profila sa kojima klaster sarađuje. Studije i tematske turističke strategije kao deo rezultata projekata obuhvataju veliki broj informacija, podataka, mapa za pojedine vidove turizma, na osnovu kojih receptivne turističke agencije mogu sačiniti različite turističke pakete, aranžmane.


Beograd obeležio 60 godina prvog Samita nesvrstanih zemalja - Radio Forum - Programm - COSMO - Radio - WDR\nNa dvodnevnom skupu 11. i 12. oktobra uprkos pandemiji okupilo se oko 500 učesnika iz više od 100 zemalja. Sem lepih reči i evociranja prošlih vremena političkih odluka ni deklaracija nije bilo, ali je za Beograd dogadjaj imao i politički i ekonomski značaj.\nZalaganje za mir i pravedniji svet, uz poštovanje medjunarodnog prava i principa nemešanja, poruke su koje su se najčešće čule na velikom medjunarodnom skupu kojim je u Beogradu obeležena 60. godišnjica prve konferencije Pokreta nesvrstanih zemalja održane u glavnom gradu tadašnje Jugoslavije, jednog od njegovih osnivača.\n03:40 Min.. Verfügbar bis 13.10.2022.\nDobri odnosi sa nesvrstanim zemljama za Srbiju su bitni pre svega zbog podrške u vezi sa Kosovom jer, kako ističe predsednik Skupštine Ivica Dačić, većina tih zemalja ne priznaje kosovsku nezavisnost. “Od 120 članica Pokreta nesvrstanih 74 ne priznaju Kosovo. To je kapitalna stvar zato što time ćemo dodatno obezbediti našu poziciju”, rekao je Dačić.\nI Srdjan Cvijić iz Savetodavne grupe Balkan u Evropi (BiEPAG) veruje da je pokušaj da se od nesvrstanih zemalja obezbedi dodatna podrška za stav Beograda o Kosovu jedan od ciljeva organizovanja skupa. Cvijić ističe da su nesvrstani danas samo “bleda senka” onoga što su bili u vreme hladnog rata i da skup kome se pridaje ogroman značaj ima više nostalgičan prizvuk nego neku realnu geopolitičku vrednost. Ukazuje medjutim na ekonomski momenat. “Kreće sajam naoružanja i mislim da je funkcija tih bilateralnih kontakata da se omogući trgovinska saradnja u oblasti namenske industrije koja, kao što smo videli iz afere Krušik, neće koristiti gradjanima nego smao trgovcima oružjem koji finansiraju partiju na vlasti”, ukazuje analitičar BiEPAG-a.\nDeseti medjunarodni sajam naoružanja otvoren je pre nego što su se visoki gosti iz nesvrstanih zemalja razišli, a vlasti ne kriju da je to šansa da se domaća vojna industrija vrati na nekad tradicionalno jugoslovenska tržišta. Predsednik Srbije Aleksandar Vučić rekao je na otvaranju sajma da misli da je podudarnost slučajna, iako bi voleo da nije. On je pozvao nesvrstane goste da pogledaju šta Srbija ima da ponudi i obećao da će im učiniti cenu.\nSastanak u Beogradu možda je obnovio neka zanemarena prijateljstva ali je medju susedima iz bivše Jugoslavije koja je bila jedan od osnivača Pokreta dodatno zategao odnose. Priština je optužila Beograd da je zloupotrebio skup za brutalnu kampanju protiv Kosova. Hrvatski i bošnjački član Predsedništva BiH nisu ni došli na sastanak zbog ranijih nesuglasica s Beogradom, a srpski član Milorad Dodik, neprimereno medjunarodnom skupu, sa govornice se žalio na interne probleme.\nU Beogradu se razgovaralo i o izazovima kojih nije bilo u vreme hladnog rata - borbi protiv korone, nabavci vakcina i klimatskim promena a Srbija je obećala veći broj stipendija za studente iz nesvrstanih zemalja.\nSastanak će ostati upamćen i po tome što se medju nesvrstanima prvi put našla i Rusija koja od jula ove godine u Pokretu koji je služio kao protivteža suprotstvaljenim blokovima ima status posmatrača. Prvi put je takodje priliku da govori na glavnoj plenarnoj sednici dobio i šef diplomatije jedne članice NATO, tuski ministar Mevlut Čavušoglu koga je u Beograd kao gosta pozvao prijateljski Azerbejdžan aktuelni predsedavajući Pokretu nesvrstanih zemalja.\nSa 120 članica i 17 posmatrača, Pokret nesvrstanih zemalja najbrojnija je grupacija država posle Ujedinjenih nacija. Na prvoj, osnivačkoj konferenciji Pokreta u Beogradu, u septembru 1961. učestvovali su predstavnici 25 zemalja, a osnivači pokreta su bili premijer Indije Džavaharlal Nehru, egipatski predsednik Gamal Abdel Naser, predsednik Indonezije Sukarno, predsednik Gane Kvame Nkrumah i jugoslovenski lider Josip Broz Tito.\nJugoslavija je predsedavala Pokretom od 1961. do 1964. i drugi put pred sam raspad zemlje, od 1989. do 1992. godine, kada je suspendovana iz članstva, zbog rata i dezintegracije države. Beograd se vratio medju nesvrstane u svojstvu posmatrača 2001, posle demokratskih promena, nakon što je država primljena u UN pod nazivom SR Jugoslavija. U Pokretu su medju posmatračima su i sve bivše jugoslovenske republike, izuzev Slovenije i Severne Makedonije, kao i Argentina, Brazil, Kina, Ukrajina i Rusija.\nStand: 13.10.2021, 17:39


Ovih dana više miliona članova Nacionalnog komiteta za odbranu sistema Socijalnog osiguranja poslalo je zahtjeve i ovlaštenja svojim izabranim predstavnicima u Washingtonu, kojima od njih urgentno zahtjevaju da u predstavničkim tijelima američkog Kongresa glasaju protiv svakog prijedloga koji bi mogao oštetiti Sistem socijalnog osiguranja i njegove korisnike.\nSistem socijalnog osiguranja u Americi “kao lanac povjerenja između generacija” formirao je 1935. godine američki predsjednik Franklin Roosevelt , da zaštiti penzionisane i starije Amerikance koji su se našli na rubu siromaštva. Zasnovan je na principu sporazuma između vlade - Government i građana. Preko 36 miliona starijih Amerikanaca je investiralo svoj teško zarađeni novac u sistem da im se obezbjedi socijalno osiguranje i zdravstvena zaštita tokom njihova života.\nU nacionalnom komitetu za zaštitu Sistema socijalnog osiguranja vjeruju da je sistem danas ugrožen više nego ikada, jer postoji specijalni interes Washingtona i moćnih ljudi s Wall Streeta da ga mijenjaju i prilagode svojim ciljevima. Upravo zbog toga, vrhunski prioritet američkih građana i glasača je zaštita socijalnog/zdravstvenog osigurana za sve sadašnje i buduće generacije korisnika socijalno-zdravstvene zaštite. U te vrhunske prioritete spada i biranje predstavnika koji će braniti sistem. “ Zato se svi moramo energično suprotstaviti protiv svih zahtjeva i prijedloga koji žele pustošiti sredstva fondova socijalne i medicinske zaštite i na bilo koji način nastoje štetiti i oslabiti takvu kritično važnu zaštitu protiv siromaštva” poručuje se iz Nacionalnog komiteta zaštite članovima i američkoj javnosti .\nNacionalni komitet je neprofitna organizacija, sa sjedištem u Washington, DC. Formiran je 1982. godine da štiti i čuva sistem socijalnog osiguranja i zdravstvene zaštite. Osnovao ga je James Roosevelt, stariji sin predsjednika Roosevelta. Komitet je potpuno nezavisan od Kongresa, svih vladinih agencija i političkih partija i nije finansijski podupiran od Federacije. Finansiraju ga članarinom i finansijski pomažu članovi Komiteta.\nU ovom trenutku, kada se u Americi osjeća kriza ekonomije, kada 14 miliona Amerikanaca nema posla i ne radi, a 44 miliona živi na rubu siromaštva, apsurdno je svako nastojanje da se umanjuju beneficije korisnicima socijalne zaštite u bilo kom vidu, da se sistem ili dio sistema (Medicare) privatizira ili devalviraju i ruše principi koji ovaj američki sistem osiguranja čine uspješnim. Debata o privatizaciji sistema vodila se tokom mandata predsjednika Bill Clintona, a potom još agilnije za mandata predsjednika Georga Busha, a zagovornici privatizacije aktivni su još i danas. Prema prvim saznanjima i u prijedlogu predsjednika Obame za smanjenje državnog duga u narednih 10 godina, koji će biti saopšten 19. Septembra (Ponedeljak), računa se sa dijelom sredstava od zdravstvenog osiguranja odraslih (Medicare).\nTokom 2010-te godine prava socijalnog osiguranja ( beneficije) koristilo je 54 miliona Amerikanaca, a 157 miliona zaposlenih uplaćivao je u socijalne fondove. Ove godine u fondove uplaćuje 158 miliona, a beneficije koristi 56 miliona korisnika. Prihodi fonda 2010-te bili su 781,1 bilion, a rashodi 712,5 biliona dolara. Broj korisnika beneficija socijalnog osiguranja, zbog povećanja starosne dobi Amerikanaca, je u stalnom porastu i nesrazmjeran je broju onih koji u fondove sistema uplaćuju. Ukupna aktiva socijalnog osiguranja 2010-te iznosila je 2,6 triliona dolara i prema procjenama može pokrivati izdatke samo za narednih 10 godina, do 2023. godine. Na tom planu iznalaze se i već postoje određena prihvatljiva rješenja.\nU ovom kontestu, korisno je podsjetiti se da sistem socijalnog osiguranja, koji danas egzistira u većini zemalja svijeta, sačinjavaju 4 važna podsistema : Penziono osiguranje, Zdravstveno osiguranje, Prava iz osiguranja za vrijeme nezaposlenosti i socijalno staranje. Svaki od ovih segmenta je za svaku državu ne samo finansijsko i socijalno, već i političko pitanje, pa se u njegovo rješavanje s razlogom upliće država.\nProgrami socijalnog osiguranja SAD obuhvataju: Penziono i invalidsko osiguranje, beneficije za vrijeme nezaposlenosti, Pomoć familijama u nuždi, Zdravstveno osiguranje (Medicare i Medicaid), Osiguranje za djecu do određene dobi starosti i Socijalno staranje (SSI).\nSvaki dio sistema socijalnog osiguranja raspolaže sa značajnim finansijskim sredstvima, što mu daje i respektabilnu finansijsku moć. Posebno veliku finansijsku moć u SAD imaju sistemi penzionog osiguranja, od kojih neki djeluju kao državni, privatni ili u okviru velikih sistema i kompanija, a uglavnom su zasnovani na ugovornoj štednji, koju participiraju radnici i poslodavci. Sredstvima ovih sistema, preko određenih banaka, kreditira se država i finansira privreda.\nU svim ovim gore pomenutim i ne pomenutim činjenicama stoje razlozi zbog kojih svi američki građani trebaju braniti sistem socijalnog osiguranja i podržati samo nastojanja koja vode njegovom unapređenju, a suprotstaviti se svakom pokušaju da se sistem podrediti interesima grupa i pojedinaca. Odlazak u penziju je finansijsko, socijalno i političko pitanje. Upravo zbog toga podrška Nacionalnom komitetu za zaštitu sistema socijalnog/zdravstvenog osiguranja ima posebnu važnost.


Nagrada od 27 miliona dolara za informacije o liderima Al-Šababa - Princip | Princip\nNagrada od 27 miliona dolara za informacije o liderima Al-Šababa\nAdded by Ivo Kovačević on 11/11/2015.\nTags: Afrička Unija, Al-Šabab, Informacije, Lideri, Nagrada, novac, SAD, Somalija, Ujedinjene Nacije, UN, vazdušni napadi\nAmerička vlada nudi nagradu od 27 miliona dolara za informacije o tome gde se nalaze šest ključnih lidera somalijske organizacije Al-Šabab.\nAmerički državni sekretar je proglasio Al-Šabab stranom terorističkom organizacijom 18. marta 2008. godine.\nIslamistička organizacija je kontrolisala glavni grad Mogadišu 2006. godine, ali ih je invazija etiopskih snaga primorala da se povuku u ruralne krajeve. Ubrzo potom, invaziji su se priključili i Kenijci, čije trupe na teritoriji Somalije i danas broje oko 20.000 vojnika, pod okriljem Mirovne misije UN-a, odnosno Afričke Unije.\nAl-Šabab tvrdi da se bori za oslobođenje Somalije od Zapadnog imperijalizma, protiv “marionetske vlade” i trupa Afričke Unije koje ratuju u službi Zapada, a američki Stejt Dipartment veruje da organizacija broji oko 7000 članova.\nBritanski premijer Dejvid Kameron je, prošlog meseca, najavio slanje britanskih trupa u Somaliju, kako bi zaustavile pretnju Al-Šababa po region.\nDugogodišnji lider Ahmed Abdi Godane je nedavno ubijen u američkom vazdušnom napadu, a ulogu lidera preuzeo je Abu Ubaidah.\nAko ste slučajno videli nekoga iz vrha ove organizacije, ili imate ideju gde se pojedinci iz organizacije skrivaju, možete informacije proslediti na vebsajt “Rewards for Justice”, i pokupiti primamljivu novčanu nagradu.\nIntervju sa jednim od lidera organizacije možete pogledati ovde:\nDiplomata SAD: UN da se vrati američkim vrednostima\nTek što su stigli: Američki vojnik ubijen u Somaliji, dvojica ranjena!\nSAD guraju somalijsku vladu u nove operacije protiv Al-Šababa\nAmerički komandosi prisutni i u Somaliji, objavljeno tek nakon napada na njih!\nAl-Šabab ubili nećaka predsednika, prete Britancima obezglavljivanjem


Vučić: Nastavljamo reforme, najsiromašniji zaštićeni | Republika Srpska\nNaslovna Srbija Vučić: Nastavljamo reforme, najsiromašniji zaštićeni\nVučić: Nastavljamo reforme, najsiromašniji zaštićeni\nBEOGRAD – Premijer Aleksandar Vučić izjavio je danas da će vlada nastaviti reforme kako bi Srbija postala normalna i uređena zemlja i da će učiniti sve da zaštiti najsiromašnije i najugroženije građane. „Koliko god da su bolne mere sa kojima smo izašli pred građane i koje smo otpočeli da sprovodimo, mislim da će već za tri godne, pri kraju mandata ove vlade, ljudi moći da vide mnogo više kilometara puta nego danas, da će imati mnogo bolje pruge, više investicija, više otvorenih fabrika i novih radnih mesta, neuporedivo veću privrednu aktivnost“, napisao je Vučić u „Informatoru“ Srpske napredne stranke. Vučić je naveo da su reforme koje preduzima vlada najhrabriji potez u srpskoj istoriji, da se zemlja, posle mnogo decenija, isceli i postane uređena i normalna. „I tu nema nazad, nema odustajanja.\nObećavam građanima da ćemo istrajati, kao i to da vlada čini sve da zaštiti najsiromašnije i najugroženije kategorije stanovništva“, rekao je Vučić. On je naveo da se prvi efekti teške borbe već mogu videti na delu – a to su usvajanje zakona o radu, privatizaciji i bankrotstvu, koji su, kako je rekao, povratili poverenje investitora i poverilaca, dok se stopa nezaposlenosti, po prvi put posle mnogo godina, smanjuje iz meseca u mesec. „Srbija ponovo postaje država koja je atraktivna za investicije i sa Zapada i sa Istoka, i iz EU i SAD, i iz Rusije, UAE u Kine, država koja može da iskoristi svoje prijateljske kontakte i geografski položaj, da postane jaka i uvažena, politička i ekonomska spona između ovih delova sveta“, naveo je Vučić.\nPrema njegovim rečima, Srbija je dobila ozbiljne i odgovorne ljude, koji su rešili da promene tok istorije, da zaustave propadanje zemlje, da se ne ulaguju nikome, da ne donose lake i popularne, ali dugoročno katastrofalne odluke, koje razaraju privredu i dovode u pitanje opstanak države.\nPremijer je rekao da ne kupuje ničije glasove niti bilo čiju ljubav, već da bi više želeo poštovanje za odlučnost i hrabrost i za želju da se nešto uradi drugačije.\nNe želim nikome da se dodvoravam, samo želim da kupim budućnost za našu decu, da kupim pravo da žive u normalnoj zemlji, rekao je Vučić. „Moj cilj je da ispunim ono što sam obećao, da na kraju mandata vlade građani vide da je Srbija normalna i zdrava zemlja.\nNisam ukrao nikome ni dinar i ponosan sam na to, miran sam i nasmejan, jer znam da radim najbolju moguću stvar“, rekao je Vučić.


Uhapšen zbog sumnje da je ubio tri osobe\nBeta 12. jula 2015. 15:55\nBeogradska policija uhapsila je danas M. U. (1983) iz Beograda, posle više od dve godine bekstva i skrivanja, a po poternicama Višeg suda u Beogradu kojima se on sumnjiči za tri ubistva.\nKako je saopštilo Ministarstvo unutrašnjih poslova, M. U. je osumnjičen da je 24. marta 2013. godine, u Batajnici, nakon kraće verbalne rasprave ubio jednu osobu, kao i da je 27. maja 2002. godine, u beogradskom naselju Košutnjak ubio dvojicu muškaraca, zbog nesuglasica oko podele plena nakon izvršenog razbojništva.\nPripadnici MUP-a su istovremeno lišili slobode i I. T. (1988) iz Beograda, koji se tereti da je za M. U., u periodu bekstva, iznajmljivao stanove za skrivanje i donosio mu hranu i novac.\nProtiv I. T. je podneta krivična prijava zbog postojanja osnova sumnje da izvršio krivično delo nedozvoljeno držanje i nošenje oružja i eksplozivnih materija i određeno mu je policijsko zadržavanje do 48 sati, nakon čega će biti priveden dežurnom sudiji Višeg suda u Beogradu.\nPripadnici MUP-a su, prilikom hapšenja, uspeli da spreče M. U. u pokušaju da iskoči kroz otvoren prozor iznajmljenog stana na 13 spratu. Kod osumnjičenih M. U. i I. T. su, prilikom hapšenja, pronađeni pištolji „CZ 99“ i „Smit i Veson“, kao i više komada puščane i pištoljske municije.\nM. U. je, po rešenju o određivanju pritvora Višeg suda u Beogradu, priveden u Okružni zatvor u Beogradu.


✔ Postoje li posebne ponude za letove iz Afganistana za Madagaskar na eSky.ba?\n✔ Mogu li se pobrinuti za osiguranje prilikom rezervacije leta iz Afganistana za Madagaskar?\n✔ Ako rezerviram let iz Afganistana za Madagaskar, mogu li rezervirati ujedno i smještaj?\n✔ Koje avio-kompanije nude letove iz Afganistana za Madagaskar?\nBudite sigurni, da na eSky.ba ponuda letova iz Afganistana za Madagaskar uključuje ne samo niskotarifne avio-kompanije, već i one koje su specijalizirane za visoki standard.


Završena škola tenisa za 2018. godinu u okviru projekta „365 sport plus“\nU nastojanjima da se učenicima osnovnih škola omogući učešće u što raznovrsnijim sportskim aktivnostima, Općina Centar Sarajevo, u saradnji sa Javnom ustanovom „Centar za sport i rekreaciju“, ove godine pokrenula je projekat „365 sport plus“ u okviru kojeg sva djeca sa područja ove lokalne zajednice imaju mogućnost da u potpunosti besplatno treniraju devet različitih sportova.\nTokom 2018. godine mališanima su na raspolaganju bili nogomet, košarka, rukomet, odbojka, tenis, džudo, mali nogomet i univerzalne škole sporta i borilačkih vještina.\nNajveće interesovanje vladalo je za besplatnu školu tenisa zbog čega su obezbijeđeni i dodatni termini. Treninzi su se odvijali šest puta sedmično na teniskim terenima na Koševu, a vodili su ih iskusni treneri ovog sporta.\nOvogodišnju besplatnu školu tenisa pohađalo je preko 300 mališana iz osnovnih škola sa područja općine Centar.\nŠkola tenisa za 2018. godinu, u okviru projekta „365 sport plus“ je završena, ali realizacija se nastavlja odmah u januaru 2019. godine. O terminima će svi zainteresovani biti blagovremeno upoznati u narednom periodu.


NSinfo: I Srbija odlučuje da li će uzeti zimsko ili letnje računanje vremena\nI Srbija odlučuje da li će uzeti zimsko ili letnje računanje vremena\nKada se građani EU budu izjasnili počeće izrada neke direktive\nGrađani EU će tek odlučivati o predlogu koji je usvojila Evropska komisija da se kazaljke časovnika više ne pomeraju od 2021. a Srbija će se uskladiti sa tom odlukom, izjavio je pomoćnik ministra privrede Aleksandar Starčević.\nTo što je EK usvojila predlog da se ukine pomeranje sata, objašnjava on za Tanjug, još ne znači da će doći do promene zato što je potrebno da se dve trećine stanovništva EU izjasni da je za.\nKako kaže, kada se građani EU budu izjasnili počeće izrada neke direktive, na osnovu koje će sve zemlje članice EU imati obavezu ili će svaka zemlje ponaosob moći da odlučuje da li će uzeti zimsko ili letnje računanje vremena odnosno kako će direktiva definisati vremenske zone.\n"Mi ćemo, kao zemlja koja pristupa EU, uskladiti naše zakonodavstvo sa tom direktivom. U tom kontekstu ćemo formirati radnu grupu koja će obuhvatiti šire javno mnenje, kolege iz drugih ministarstava, sa raznih fakulteta, instituta i slično i nakon toga ćemo doneti odluku o promeni načina računanja vremena", kaže Starčević.\n"Međutim, kada smo dobili naznaku da će doći do promene direktive EU, a oko koje smo se mi već usaglasili, mi smo povukli taj zakon iz procedure, ali Zakon o računanju vremena je u principu gotov i usklađen je sa direktivom EU, koja je sada važeća", navodi Starčević.\nZabeleženo Nemačka je prva zakonski uvela letnje računanje vremena 1916. godine, podstaknuta ratnom potrebom za uštedom uglja. Britanci su na letnje računanje vremena prešli 1921. godine, a mnoge države članice EU tokom naftne krize 1970-tih.\nNeka istraživanja pokazuju je prvi problem kod letnjeg računanja vremena to što su jutra veoma dugo mračna i da to ne odgovara severnim zemljama gde zimi sviće dosta kasnije.\n"Više se javlja pitanje sa sociološke strane i kako te promene na zimsko ili letnje računanje vremena utiču na stanovništvo, pre svega, sa zdravstvene strane. Studije su pokazale da je prevashodno to ono što će dovesti do promene računanja vremena, pošto je ekonomske efekte veoma teško izračunati."\nStarčević je naveo da su neke zemlje EU pokušavale da dokažu da li to ima smisla ili ne, ali da se došlo do toga su moguće uštede minorne.


Aplikacija Etsy: Proširena realnost kao pomoć u uređenju enterijera | PC Press\nAplikacija Etsy: Proširena realnost kao pomoć u uređenju enterijera\nIako su ljudska bića sposobna da maštaju i stvari zamišljaju pre nego što ih vide, ponekad im je potrebna mala pomoć, a kako bi utvrdili da li se neka stvar zaista uklapa u poziciju koju su im unapred dodelili.\nUpravo je za to pogodna aplikacija Etsy, koja korisnicima omogućava da provere koliko se neko umetničko delo uklapa u prostor koji uređuju. Funkcija se temelji na sistemu proširene realnosti, a u okviru iOS aplikacije. Etsy je do sada bio najpoznatiji po tome što umetnicima nudi platformu u okviru koje mogu da trguju svojim umetničkim delima, a u sistemu je preko pet miliona slika, printova, te drugih umetnina. Tako kupcima nije lako da se odluče, pa tu na scenu stupa AR opcija koja omogućava da se proveri koliko se neka slika uklapa u dodeljeni prostor.\nDovoljno je da korisnika izabere neko umetničko delo u Etsy aplikaciji, te potom klikne na AR ikonicu u gornjem desnom uglu. Nakon toga je potrebno da kameru uređaja usmeri ka mestu koje je planirao za neko umetničko delo i da dobije sliku koja prostor obogaćuje izabranim umetničkim proizvodom. Aplikacija funkcioniše samo sa 2D umetničkim delima i dostupna je samo iOS korisnicima.\nTagovi: Etsy, proširena realnost\n← Robot radi šta robot vidi: Nove uloge u modernoj medicini\nModerna arheologija: Mapiranje bez kopanja →


Crna Gora važan partner Kanade i pouzdan NATO saveznik | Aktuelno\nPešić je istakao da su odbrambeni odnosi Crne Gore i Kanade sadržajni i kvalitetni, posebno naglasivši aktivnosti u okviru modernizacije Vojske Crne Gore i zajednički doprinos sistemu kolektivne bezbjednosti.\nPešić je istakao da su odbrambeni odnosi Crne Gore i Kanade sadržajni i kvalitetni, posebno naglasivši aktivnosti u okviru modernizacije Vojske Crne Gore i zajednički doprinos sistemu kolektivne bezbjednosti. On je istakao saradnju sa Kanadskom privrednom korporacijom – CCC, koja je rezultirala nabavkom 5 BELL helikoptera isporučenih Crnoj Gori u periodu od 2018. do 2021. godine. Ovi helikopteri se, pored osnovne namjene za realizaciju redovnih zadataka obuke u Vazduhoplovstvu Vojske Crne Gore, koriste i na zadacima pružanja podrške civilnim institucijama, u skladu sa trećom misijom Vojske. Upoznao je Ambasadora Normana i sa planovima za modernizaciju VCG, posebno kada su u pitanju Mornarica i Vazduhoplovstvo VCG, saopšteno je iz Ministarstva odbrane.\nGeneral major Pešić je pozdravio zajedničko učešće u okviru Ojačanog prisustva na Istoku, eFP, unutar borbene grupe u Letoniji, koju predvodi Kanada, a u kojoj Crna Gora participira od decembra 2018. godine, pružajući kontinuiran doprinos međunarodnoj stabilnosti. On je, takođe, izrazio zahvalnost povodom donacije koju je Ambasada Kanade opredijelila za Crnu Goru tokom 2020. godine, u cilju borbe protiv pandemije COVID-19.\nAmbasador Norman izrazio je zadovoljstvo posjetom Ministarstvu odbrane Crne Gore, ističući da je Crna Gora važan partner Kanade i pouzdan NATO saveznik. Norman je pohvalio značajan doprinos Crne Gore sistemu kolektivne bezbjednosti, naglasivši vrlo pozitivno iskustvo iz zajedničkog angažovanja u okviru eFP. Kazao je da dosadašnja odbrambena saradnja i uspješni zajednički projekti predstavljaju snažan motiv za dalje unaprjeđenje saradnje.


17-05-2018 18:29 Svet Planeta\nzamenik predsednika Dume Odbor za informisanje politika, informacione tehnologije i komunikacije Vladimira Krupenikov prokomentarisao je hapšenje šefa RIA novosti Ukrajine Kirill Viszinski, pritvorenog u Kijevu.\nVišinski (Foto: Fejsbuk)\n"Ovo je psihoza na fonu rusofobije. Ovakvi postupci se ne mogu adekvatno nazvati. Postoji kršenje svih mogućih i nemogućih normi. Oni pokušavaju da na svaki mogući način ućutkuju slobodu govora ", rekao je zamenik.\nKrupenikov je takođe dodao da se ukrajinska strana kreće po putu kada se bilo kakvo neslaganje tretira kao izdaja.\n"Otkivanje događaja sa neugodnim stvarima za vlast Porošenka odmah počinje da se izjednačava sa izdajom zemlje", naglasio je on.\nRanije je sud u Hersonu odredio 60 dana zatvora šefu RIA Novosti Ukrajine Kirila Višinskog, privedenog u Kijevu.\nAmerički mediji pozvali Ukrajinu da sruši Krimski most, pročitajte OVDE kako im je Kremlj odgovorio!\nUhapšeni ruski novinar u Ukrajini


Šta predstavlja prijedlog Zakona o javnom redu i miru u RS-u?\nNaslovnica Krajina Banja Luka Šta predstavlja prijedlog Zakona o javnom redu i miru u RS-u?\nBanja Luka, Sarajevo ̶ Ambasada Sjedinjenih Američkih Država izrazila je svoju duboku zabrinutost i političarima i građanima u BiH radi prijedloga Zakona o javnom redu i miru kojeg razmatra Narodna skupština Republike Srpske, smatrajući da on predstavlja direktno osporavanje temeljnog ljudskog pravu na slobodu izražavanja.\nVlada Sjedinjenih Američkih Država podržava nastojanja da se osigura svim ljudima u svijetu da bilo gdje koriste svoja ljudska prava, uključujući slobodu izražavanja, slobodu na mirno okupljanje i udruživanje.\n“Pridružujemo se svim ljudima iz raznih segmenata bh. društva koji su iskazali veliko nezadovoljstvo zbog mogućeg nazatka za građane Republike Srpske u ovoj oblasti. Smatramo da je zakon o kojem se raspravlja posljednji u nizu prijetnji slobodi govora u BiH, što uključuje ne samo način na koji se definišu pojmovi kleveta i uvreda, već i način na koji sudovi tumače zakone koji regulišu ova djela, čime se dodatno ugrožavaju slobode koje su prijeko potrebne ovoj mladoj demokraciji da bi se borila protiv korupcije, osigurala transparentnost i odgovornost, te generalno jačala vladavinu prava”, saopćeno je iz Ambasade SAD-a.


Izvor: B92, 14.Okt.2019, 15:55\nBeograd -- Izbori održani 6. oktobra pomenili su političku situaciju na Kosovu, jedan je od zaključaka panela "Izgledi za normalizaciju i dijalog Beograda i Prištine".\nUčesnici na održanom panelu u Beogradu - srpski i albanski analitičari - saglasni su da do konačnog dogovora između dve strane neće doći u skorije vreme.\nProfesor Fakulteta političkih nauka na Univerzitetu u Prištini Beljul Bećaj >> Pročitaj celu vest na sajtu B92 << naveo je da se politička scena na Kosovu menja, u tom smislu što su "komandanti koji su vodili politiku u zalasku", a da na scenu stupa nova generacija.\nBećaj smatra da bi međunarodna zajednica trebalo da šansu da novoj generaciji i ističe da je zato "kvalitet rešenja odnosa između Kosova i Srbije mnogo važniji u odnosu na brzinu". Kaže i da je normalizacija odnosa unutrašnja potreba i Srbije i Kosova, kao i da je u interesu obema stranama.\nGovoreći o rezultatima na izborima na Kosovu, Bećaj kaže da je došlo do promene, ali ne i do posleratne tranzicije, jer su 20 godina od ratnih sukoba na Kosovu, isti ljudi gradili ceo sistem.\nPrema njegovim rečima, sada će, najverovatnije, vladu činiti ljudi koji se prvi put suočavaju sa donošenjem državnih odluka, što je slučaj i sa Aljbinom Kurtijem, ali i ljudi koji za razliku od posleratne koalicije, ne mogu biti ucenjivani, što može otežati i dijalog između Beograda i Prištine.\nBećaj navodi da Kurti ne može da deli Srbe na dobre i loše, što pokušava birajući sa kim će da razgovara, i ističe da niko nije pozvan to da čini. Međutim, dodaje da treba dati šansu Kurtiju da se pokaže, jer je i sam govorio da neće isto delati dok je opozicija i kada bude predsednik vlade.\nBivši potpredsednik Skupštine Kosova Petar Miletić istakao je da, prema njegovom mišljenju, neće biti brzog rešenja između Beograda i Prištine.\n"Svako ko preuzme da vodi ovaj dijalog, napraviće istu grešku kao njegov prethodnik ako misli da to može brzo da se završi", kazao je Miletić, poručujući svim pregovaračima "da se manu priča o teritoriji", već da je potrebno da se pozabave ljudima i ljudskim pravima.\nMiletić smatra da se na Kosovu tokom izbora desila velika stvar - promenjena je vlast ali, da će sada morati i da se menja ceo sistem, što je, kako smatra, ozbiljan izazov za Kurtija.\n"Kurti ne gleda blagonaklono na Srbe, naprotiv, rekao bih da su njegovi stavovi ponekad i ekstremni. Sada je potrebno da promeni narativ kako bi uspostavio dijalog sa Srbima", kazao je Miletić i istakao da Kurti nikada ništa dobro nije rekao o Srbima, a loše jeste, mnogo puta.\n"Kurti nema pravo da odlučuje sa kojim Srbima će da razgovara, a sa kojima neće", rekao je Miletić i dodao da su kosovski Srbi uvek ispaštali, ali da su sada izabrali svoje predstavnike - Srpsku listu.\n"Uvući Rašića u parlament biće jako izazovno za Kurtija", kaže Miletić i ističe da će se kosovski Srbi oslanjati na Beograd.\nAnalitičar Nedžmedin Spahiju naveo je da međunarodna zajednica mora da izvrši više pritiska kako bi se okončao proces normalizacije.\n"To možda i političari na Kosovu i u Srbiji očekuju da bi koristili kao izgovor pred svojom javnosti da se dođe do dogovora", naveo je Spahiju.\nOn je kazao da se "Aljbin Kurti promenio, ali nedovoljno".\n"Videćemo njegove stavove, koje moramo shvatiti kao tranzicijske, odnosno prelazak sa gluposti koje je govorio, da bi sada govorio stvari koje je možda u međuvremenu razumeo, ali to ćemo tek videti kada počne da dela", kaže Spahiju.\nDo promene vlasti na Kosovu doći će, ne iz razloga što se narod "osvestio", već zato što su se dogovorili Aljbin Kurti i Isa Mustafa, a sukobili Ramuš Haradinaj i Kadri Veselji, kazao je Spahiju, dodajući da je posleratna koalicija na ovim izborima osvojila više glasova nego 2017. godine.\nOn dodaje da žrtve sukoba između Beograda i Prištine nisu samo Kosovo i Srbija, već čitav region i pojašnjava da velike kompanije ne žele da investiraju u region u kome nema mira i spokoja.\nPolitički analitičar i novinar Zoran Ostojić poručio je pregovaračima da je proces normalizacije odnosa i dijalog Beograda i Prištine evropsko pitanje.\n"Evropske integracije i Srbije i Kosova zavise od članica EU, dva američka izaslanika verovatno mogu da pomognu, ali u svakom slučaju ovo je evropsko pitanje", istakao je Ostojić.\nKoordinator Radne grupe za Poglavlje 35 Nacionalnog konventa o EU Dragiša Mijačić smatra da bi budući proces trebalo da bude kredibilan, da nema dvostrukih formulacija i da ono što se potpiše treba da bude i primenjeno.\n"Bitno je da se ne kreiraju veštačke krize, što je vrlo moguće radi kupovine vremena, a bitno je i da se da jasan vremenski period za postizanje dogovora kojeg bi se pridržavale sve strane", kazao je Mijačić.\nSmatra da se nakon izbora na Kosovu ništa epohalno nije desilo, kao i da su rezultati isti kao i 2017. godine, s tim što je Kurti čak sada dobio i manje glasova nego pre dve godine.\n"U ukupnom zbiru ratna koalicija i dalje ima više glasova, ali ukoliko se promeni vlast to će biti zbog raspada te koalicije", navodi Mijačić.\nOn kaže i da je pitanje da li će Kurti započeti svoju vladavinu kršenjem kosovskog ustava, na taj način što će pokušati da isključi Srpku listu iz Vlade.\n"Srpska zajednica na Kosovu se jasno opredelila, Srpska lista je na ovim izborima dobila 10.000 glasova više", kaže Mijačić.\nPredsednik Saveta za inkluzivno upravljanje Aleks Rainšvili Grigorev istakao je da ne očekuje brz dogovor Beograda i Prištine, kao i da je na terenu bilo dosta grešaka i pogoršanje stanja, jer se u poslednje dve i po godine "guralo" da se što pre dođe do rešenja.\n"Međutim, ne postoji poverenje između dve strane, što je ključna stvar za postizanje dogovora, a što dolazi iz iskustva, koje je veoma loše", rekao je Grigorev.\nKaže da su izbori na Kosovu obeležili "prvu posleratnu tranziciju", odnosno da će, prvi put nakon 20 godina, na vlasti biti novi ljudi, koji do sada nisu imali to iskustvo, a da predstavnici OVK postaju opozicija.\nBlic: Srpski i albanski analitičari: Daleko od konačnog dogovora\nBlic: Građane Srbije ne zanima mnogo ko će voditi vladu u Prištini, a većina veruje da se ništa neće promeniti\n01:16: Uživo: Počeo meč Nine Stojanović\n00:56: POŽAR U ZAGREBU Gori zgrada, jedna osoba povređena, 40 evakuisa...\n00:55: "Policijo, braćo mila ne slušajte više Mila" Građani Andrijev...\n00:54: PRIDRUŽIO SE KATAIJU U LOS ANĐELESU: Ova velika zvezda svetskog...\n00:52: Zvanično, Luka Adžić predstavljen u novom klubu! (foto)\n00:51: Hergitaj (EBRD): Reforme državnih preduzeća, podrška razvoju t...\n00:48: Beriša: Vazdušna linija Priština Beograd korak ka normalizacij...\n00:48: Hargitaj: EBRD je imala izvanrednu 2019. u Srbiji\n00:45: MILICA OTVORILA DUŠU O VEZI SA STRUGAROM Otkrila je kako ju je o...\n00:45: Tibetanski glečeri kriju veliku opasnost: U njima pronađeno 28 ...\n00:45: Gardijan: Saudijski princ hakovao telefon Džefa Bezosa\n00:44: Švedska pobedila i poslala Norvešku u polufinale\n00:39: Talentovani Brazilac u Realu, Flamengo dobija 30 miliona evra


Mali o prodaji Komercijalne banke: Cena NAJBOLJA MOGUĆA - Bizlife.rs\n11:33 Beograd, 29.02.2020.\nGostujući na TV Prva, Mali je rekao i da je Komercijalna bila dužna da barem polovinu tog profita isplaćuje akcionarima kroz dividendu, što znači da je “Srbija banku prodala za 30 godišnjih profita”.\nKomentarišući ocene da postignuta cena nije adekvatna, s obzirom na to da je država tokom priprema za privatizaciju otkupila oko 40 odsto akcija po ceni od 260 miliona evra, Mali je rekao da je Srbija bila obavezana ugovorom da akcije od Evropske banke za obnovu i razvoj i Međunarodne finansijske korporacije otkupi po višoj ceni.\nMali je kazao da je 2019. godina bila najuspešnija za domaću privredu u protekloj deceniji i da bi ekonomski rast u tekućoj godini verovatno bio još viši da nije epidemije koronavirusa.\nSlovenačka NLB je kupila 83,23 odsto običnih akcija Кomercijalne banke, a Ministarstvo finansija je tada saopštilo da će Srbija do datuma završetka transakcije ukupno prihodovati više od 450 miliona evra, kada se na cenu dodaju druge obaveze koje je NLB preuzela.\nStručnjaci za ekonomiju i finansije nisu saglasni u oceni da li je prodaja Komercijalne banke opravdana ili je trebalo zadržati u državnom vlasništvu i uvesti profesionalno upravljanje, čime bi se isključili neformalni uticaji političkih i partijskih funkcionera. Među “protivnicima” prodaje bila je i guvernerka Jorgovanka Tabaković.\nbankarstvo siniša mali nlb komercijalna


Stegovno povjerenstvo HRS-a donijelo odluku o kažnjavanju igrača Ribole i Zameta - Portal grada Kaštela\nStegovno povjerenstvo HRS-a donijelo odluku o kažnjavanju igrača Ribole i Zameta\nGALIĆU GODINA A GROZDEKU TRI MJESECA ZABRANE\nStegovno povjerenstvo Hrvatskog rukometnog saveza donijelo je odluku o kažnjavanju igrača RK Ribola Kaštela, Jure Galića, kojem se zabranjuje igranje rukometa na godinu dana, te igraču RK Zamet, Paulu Grozdeku, kojem se zabranjuje igranje rukometa tri mjeseca. Povjerenstvo je slučaj razmatralo po prijavi RK Zamet.\nRazmatrajući ovaj slučaj Stegovno povjerenstvo preslušalo je audio snimku koju je 2. travnja nakon utakmice GRK Varaždin 1930 - RK Ribola Kaštela igrač Ribole Jure Galić poslao na mobitel igraču Zameta Paulu Grozdeku na kojoj na neprimjeren i uvredljiv način vrijeđa igrače RK Zameta. a koja u sebi sadrži vrijeđanje po nacionalnoj osnovi. Osim toga Povjerenstvo je pregledalo i poruku koju je igrač RK Zamet Paulo Grozdek 14. ožujka poslao Juri Galiću koja je također uvredljivog sadržaja a sadržavala je i neprimjerene, vrijeđajuće fotografije.\nIgrači Galić i Grozdek Stegovnom su povjerenstvu dali svoje izjave u kojima su pokušali opravdati svoje postupke navodeći, između ostalog, kako se radi o uobičajenim načinima komunikacije među sportskim rivalima.\nObrazlažući svoju odluku o kažnjavanju obojice igrača Stegovno povjerenstvo navelo je kako je Galić uvrijedio sve igrače i navijače RK Zamet te stanovnike grada Rijeke, te kako će kazna od godine dana neigranja sigurno ostvariti učinak s obzirom da se Galić ispričao na svom postupku.\nStegovno povjerenstvo nadalje navodi kako je Paulo Grozdek slanjem neprimjerene i nesportske poruke uvrijedio Juru Galića i time ga isprovocirao na njegov kasniji neprimjeren čin, a kazna od tri mjeseca će također ostvariti učinak na igrača.\nNa ovu odluku Stegovnog povjerenstva može se uložiti žalba u roku od osam dana od dana prijema odluke.\nIz RK Ribola Kaštela\nKako doznajemo iz kluba, RK Ribola Kaštela, nakon ove odluke očekuje se u slijedećem razdoblju pojačanje u redovima kluba i to na, za njih trenutno ključnoj poziciji vratara, jer su ovom odlukom ostali "tanki" na toj poziciji. Isto tako, još jednom podsjećaju na svoje dugogodišnje dobre odnose sa RK Zamet koje ovakvi izolirani slučajevi sigurno neće poremetiti.


Milka Planinc, bivša predsednica Saveznog izvršnog veća SFRJ, preminula je danas u Zagrebu u 87. godini, prenosi "Jutarnji list".\nMilka Planinc bila je predsednica Saveznog izvšnog veća, odnosno premijerka države, u periodu od 16. maja 1982. do 15. maja 1986. godine. Njen mandat je značajan po donošenju Dugoročnog programa ekonomske stabilizacije.\nBila je jedna od najmoćnijih žena u bivšoj Jugoslaviji i jedina žena koja je obavljala funkciju premijera u nekoj od socijalističkih zemalja.\nRođena je u Drnišu 1924, a već se 1930. godine njena porodica seli u Split, gde je živela do 1947. U Drugom svetskom ratu pristupila je partizanima. Rat je završila kao komesar čete za vezu XI dalmatinske brigade i imala je čin poručnika. Na čelo Centralnog komiteta saveza komunista Hrvatske došla je 1972.


POSTIŽU NAJBOLJE REZULTATE: Najsretnija djeca žive u Finskoj, Njemačkoj i Švedskoj - GlobalCir\nNajnovije PISA istraživanje je pokazalo da najsretnija djeca žive u Finskoj, Njemačkoj i Švedskoj, ona uče najmanje, a postižu najbolje rezultate, izjavio je danas analitičar u OECD Alfonso Ecezara na konferenciji “Nove tehnologije u obrazovanju”, koju je u Beogradu organizovao Britaski savjet.\nPrema PISA podacima, djeca iz tih zemalja oko 35 sati nedjeljno potroše na učenje i školi i van škole, što im daje puno vremena za vannastavne aktivnosti koje utiču na dobrobit i zadovoljstvo djeteta. Samim tim ne gradi se averzija prema školi, učenju i obavezama, rekao je on.\nIstraživanja pokazuju da rezultati na PISA testiranju koji su postigli učenici iz Srbije ne zavise od visine plata u porodici đaka, rekao je Ecezara. Prema njegovim riječima, ista je situacija u zemljama regiona.\nNe znači da će zemlje koje više troše na obrazovanje postići bolje rezultate, već je isto tako bitno imati svu neophodnu infrastrukturu koju Srbija sada izgrađuje, rekao je Ecezara na konferenciji koja je okupila oko 3500 nastavnika.\nPrema njegovim riječima, istraživanja pokazuju da se đaci koji dolaze iz siromašnih dijelova svijeta tradicionalno nalaze u vrhu po svojim uspjesima u učenju. Tome doprinosi razlika između javnih i privatnih škola koja je velika i to u korist javnih škola, pa su tako najuspješnije državne škole u japanu i Italiji, dok se privatne škole u ovim zemljama nalaze daleko ispod njih.\nPodaci su takođe pokazali da su u timskom radu djevojčice bolje, dok su se dječaci pokazivali bolji u matematici.\nI pored toga, zabrinjavajuće je to da petnaestogodišnje djevojčice širom svijeta ne vide sebe u IT struci, već su to dominantno dječaci. Istraživanje je pokazalo i da lošiji đaci više vremena provode na internetu i da se uskoro predviđa pandemija zavisnoti od interneta.\nEcezara je naglasio da više od četiri sata dnevno na internetu predstavlja zavisnost koja će položaj i status loših đaka učiniti gorim u budućnosti. Najbolji đaci, prema PISA istraživanju, koriste internet sat i po u toku dana, zaključio je Ecezara.


PORTAL: Obama, Braun i Sarkozi: Iran ima tajno nuklearno postrojenje\nObama, Braun i Sarkozi: Iran ima tajno nuklearno postrojenje\nAmerički predsednik Barak Obama optužio je danas Iran da više godina gradi tajno postrojenje za proizvodnju nuklearnog goriva i zatražio da Teheran poštuje međunarodna pravila o neširenju nuklearnih sistema.\nObama je ovu optužbu izneo na zajedničkoj konferenciji za novinare sa britanskim premijerom Gordonom Braunom i francuskim predsednikom Nikolom Sarkozijem na samitu Grupe 20 razvijenih zemalja koji se održava u Pitsburgu, javio je Rojters.\nAmerički predsednik je aktivnosti Teherana označio kao "direktan izazov" i ocenio da one "krše pravila koja moraju da poštuju sve nacije". Za novootkriveno nuklearno iransko postrojenje Obama je rekao da je nespojivo sa miroljubivim nuklearnim programom.\nTeheran poslao obaveštenje IAEA\nVlasti u Teheranu obavestile su Međunarodnu agenciju za atomsku energiju (IAEA) da grade još jedan, dosad neprijavljen, objekat za obogaćivanje uranijuma, pothranjujući tako bojazni da je Iran mnogo bliži atomskoj bombi nego što se ranije mislilo.\nBritanski premijer Braun je optužio Iran za prevaru jer je nastavio svoj nukelarni program i ukazao da je međunarodna zajednica spremna da mu uvede još snažnije sankcije.\nFrancuski predsednik Sarkozi je rekao da je Iran odvukao međunarodnu zajednicu na opasnu stazu i obećao pooštravanje sankcija ukoliko ta zemlja iz korena ne promeni svoju politiku do decembra.\nGlavna tema samita G20 finansijska kriza\nU Pitsburgu je počeo samit grupe 20 najrazvijenijih zemalja i vodećih zemalja u razvoju (G20), na kojem će se raspravljati o merama za izlazak iz finansijske krize i načinima da se ta kriza u budućnosti ne ponovi.\nLideri G20 će danas tokom dva plenarna sastanka pokušati da postignu dogovor o brojnim važnim ekonomskim pitanjima, među kojima je i reforma sistema upravljanja Međunarodnog monetarnog fonda.\nBela kuća je jutros saopštila da su države članice G20 pristale da ta Grupa od sada postane glavni svetski ekonomski forum "za međunarodnu ekonomsku saradnju".\nU saopštenju Bele kuće se ne navodi kakva će biti sudbina Grupe osam industrijski najrazvijenih zemalja. međutim, visoki zvaničnik jedne od zemalja članica G20 izjavio je novinarima da ta odluka ne znači ukidanje G8.\nIstovremeno, guverner Kineske centralne banke Sje Duo izjavio je novinarima da će učesnici samita "doneti veoma važnu odluku" kako bi zemlje čije su privrede u razvoju bile više zastupljene u okviru G20.\n"Očekujemo da će učesnici samita danas doneti veoma važnu političku odluku u tom smislu", rekao je Duo na konferenciji za novinare.\nVodeće zemlje u razvoju očekuju da dobiju pravo glasa u Upravnom odboru MMF-a, jer smatraju da nisu dovoljno zastupljene u odnosu na evropske zemlje.\nKina se do sada smatrala za državu koja je najmanje zastupljena u G20 sa samo 3,7 odsto prava glasa, dok na primer Francuska ima 4,9 odsto prava glasa.\nČlanice G20 su Argentina, Australija, Brazil, Kanada, Kina, Francuska, Nemačka, Indija, Indonezija, Italija, Japan, Meksiko, Rusija, Saudijska Arabija, Južna Afrika, Južna Koreja, Turska, Britanija i SAD.\nEvropska unija, koju predstavlja zemlja koja predsedava EU, i Evropska centralna banka su 20. članica G20.


Fatos Krasniqi Izvršni direktor\nG. Krasniqi je imenovan za Izvršnog direktora Ekonomske banke u maju 2018. godine. G. Krasniqi dolazi iz bankarske industrije sa više od 15 godina iskustva, gde je razvio izvanrednu karijeru u raznim oblastima upravljanja i rukovođenja, sa posebnim naglaskom na razvoju biznisa, upravljanju projektima, upravljanju filijalama i ljudskim resursima. Ranije je tokom 9 godina vodio privatni biznis a zatim je radio kao šef za logistiku za IOM (International Organization for Migration), čime je dodatno obogatio raznolikost svojih iskustva.\nTokom karijere u Raiffeisen banci držao je razne rukovodeće pozicije, kako u filijali (Regionalni menadžer za Prištinu i Prizren) tako i u centralnoj kancelariji (Predsedavajući Odeljenja za MSP i Odeljenja za mikro biznise) pri čemu je stekao značajno iskustvo u obe strane banke, usvajajući sa jedne strane izradu politika i strategija i sa druge strane efikasno izvršavanje istih.\nG. Krasniqi je studirao Elektronsko inženjerstvo i ekonomiju, a takođe je stekao zvanje Master u menadžmentu i finansijama. G. Krasniqi je pohađao preko 80 obuka, kako u zemlji tako i u Evropi: Razvoj i primena strategije, AFAS, obuka za upravljanje, sposobnosti za prodaju MSP-a, prodaja i inteligentni marketing u eri društvenih medija, upravljanje sukobima i pregovori o programu liderstva, Akademija za liderstvo. Tokom 28 godina rada u privatnom biznisu, međunarodnim vladinim organizacijama i bankarskim institucijama, g. Krasniqi je pohađao obuke i obavio je posete i razmene iskustva u bankama i eminentnim bankarskim institucijama u Evropi, gde je i stekao odgovarajuće iskustvo u bankarskom upravljanju.


maj 7, 2022 - 8:39 prijepodne Kod vijesti : 1255200 Izvor : ABNA24 Link:\nZemlje članice grupe planiraju povećati proizvodnju nafte za 432.000 barela dnevno u junu 2022.\nStručnjaci smatraju da će taj potez biti od koristi Rusiji jer zemlji ne nameće nemoguće obaveze u pogledu povećanja proizvodnje.\nGlavni faktor koji utiče na cijene nafte je ravnoteža ponude i potražnje, istakla je vodeća analitičarka Freedom Finance, Natalya Milchakova. Potražnja za naftom u ovom trenutku raste dok se globalna ekonomija oporavlja od pandemije koronavirusa. U međuvremenu, opskrba naftom je prilično ograničena, prvenstveno zbog sankcija Rusiji, dodala je.\nS obzirom na geopolitičku neizvjesnost, predvidljivost odluka OPEC+ sprječava nagli rast cijena, koji bi bio neizbježan usred odluka Evropske unije, naglasio je izvršni direktor Sektora za tržište kapitala Univer Capitala Artem Tuzov. Još veći skok cijena učinio bi naftu nedostupnom za neke kupce, kazala je analitičarka.\nDrugi faktor koji usporava cijene je potez zemalja Međunarodne energetske agencije (IEA) da ispuste velike količine nafte iz strateških rezervi, napomenuo je analitičar Finama, Aleksandar Potavin.\nIEA je najavila prodaju 120 miliona barela nafte iz rezervi, ali to iznosi manje od jedan posto globalne potrošnje tako da će biti teško u potpunosti zaustaviti rast cijena u narednim mjesecima, a nafta bi mogla dostići 115-120 dolara po barelu, procjenjuje finansijski analitičar BitRivera, Vladislav Antonov.


Dijalog će sačekati da se velike sile konsoliduju (video)\nMaj 28, 2020 15:59\nDok se u Prištini spekuliše o mogućim rokovima, vodeće svetske sile zainteresovane za rešavanje kosovskog problema još uvek se nisu konsolidovale nakon korone, tako da su bilo kakvi stvarni pregovori još uvek nemogući, smatraju analitičari. Amerika i Evropska unija odmeravaju snage u borbi za prevlast na mestu posrednika u razgovorima, a time i za svoj uticaj u ovom delu Zapadnog Balkana.\nAnalitičari smatraju da bi, u sukobu interesa između Vašingtona i Brisela, Sjedinjene Države uvek odnele pobedu kada se radi o Kosovu i Metohiji. Međutim, Trampova administracija trenutno nije homogena jer aktuelni američki predsednik ima problema sa ostacima klintonovske administracije, koji se otvoreno zalažu za nezavisnost južne srpske pokrajine, pa je iz te pozicije još uvek nejasno šta Amerika sada nudi kao rešenje za kosovski problem.\nS druge strane, Nemačka je iz krize sa koronavirusom izašla ekonomski i politički jača i stabilnija, pa je njena uloga u pregovorima nezaobilazna, ali isto tako nepovoljna za Srbiju. Naime, za zemlje članice EU, pre svih Nemačku, pregovori o statusu nemaju smisla i vreme je da se pregovara o tehničkim detaljima.\nPolitički analitičar Dragomir Anđelković za Televiziju Most kaže da je jasno da neoliberalna Amerika oko Demokratske stranke i evropski faktori oko Angele Merkel nama ništa ne nude. "Apsolutno su na pozicijama da je Kosovo nezavisno i da Srbija sa tim mora da se složi. Nema korekcije granica, na nama je samo kako tehnički da normalizujemo odnose po modelu dve Nemačke. To je za nas najnepovoljnije rešenje", ocenjuje Anđelković.\n"Što se tiče Trampove ekipe, nije do kraja jasno šta oni nude, ali je jedna stvar sigurna: da s njima nešto možemo da pregovaramo i da dođemo do nekakvog rešenja", procenjuje Anđelković. "Da li će rešenje biti loše za nas ili dobro mi sad ne znamo, ali je svakako manje loše od onoga što nam nude ljudi oko Angele Merkel i svakako postoji prostor da se u nekoj geopolitičkoj igri iscenjkamo. Za očekivati je, ako Tramp pobedi, da će u narednim koracima normalizovati odnose sa Moskvom, a za Srbe je najpovoljnija situacija da rešavaju kosovsko pitanje između Moskve i Vašingtona", mišljenje je Dragomira Anđelkovića.\nRusija ostaje čvrsta u svojoj poziciji odbrane Rezolucije 1244 i smatra da nikakvi dogovori nisu mogući bez apsolutne saglasnosti zvaničnog Beograda. Ali,da bi Moskva i Vašington zajedničkim snagama mogli da utiču na tok razgovora, neophodno je da Tramp pobedi na izborima u novembru, za šta kosovski Albanci nikako ne navijaju.\nDragomir Anđelković misli da su bilo kakvi rokovi oko septembra potpuno nerealni. "Sačekaćemo završetak američkih izbora, i - zavisno od toga šta bude na tim izborima - imaćemo nastavak pregovora. Do tada možda budemo simulirali pregovore, ali nikakva realna rešenja nisu moguća", kaže Anđelković.\nDa bi se bilo kakvi razgovori nastavili, pre svega je neophodno da Priština, nakon okončanja unutrašnje političke krize, odredi pregovarača koji će da sedne za sto sa zvaničnicima Srbije. Do tada, nemoguće je očekivati bilo kakvo rešenje.


NASTAVLJA SE HIBRIDNI RAT PROTIV RUSIJE: Peskov otkrio šta je najbolji odgovor na američke pritiske | Novosti.RS\nAMERIČKE sankcije protiv „Severnog toka 2“ predstavljaju manifestaciju hibridnog rata, izjavio je portparol Kremlja Dmitrij Peskov.\n- Sankcije protiv "Severnog toka 2" su čist hibridni rat praćen nelojalnom konkurencijom - istakao je portparol.\nOn se složio se ruskim milionerom Olegom Deripraskom koji je prethodno nazvao sankcije protiv gasovoda elementom hibridnog rata.\n- U suštini mogu da se složim sa Deripraskom. Te sankcije su zaista svojevrsni hibridni rat i upravo ih Sjedinjene Američke Države koriste u tu svrhu - rekao je Peskov.\nPrema njegovim rečima, najbolji odgovor na američke sankcije protiv gasovoda je završetak projekta.\n- Najbolji odgovor na sankcije SAD prema "Severnom toku 2" biće poštovanje i osiguranje ruskih interesa koji su u skladu sa finalizacijom tog projekta - rekao je on novinarima.\nPeskov je dodao da su sankcije restrikcije koje su legitimne sa stanovišta međunarodnog prava i usvajaju se odlukom Saveta bezbednosti UN.\n- U tom kontekstu, restrikcije koje uvode Amerikanci teško da mogu da se nazovu sankcijama ako se hvata za slovo zakona - dodao je.\nRanije je američki Senat odobrio nacrt vojnog budžeta za 2021. finansijsku godinu koji, između ostalog, predviđa i sankcije gasovodu „Severni tok 2“.\n"Severni tok 2" predviđa izgradnju dva kraka gasovoda ukupnog kapaciteta 55 milijardi kubnih metara gasa godišnje koji će se isporučivati od obale Rusije preko Baltičkog mora do Nemačke.\nDmitrij Peskov Rusija SAD hibridni rat Severni tok\nSANKCIJE SAD protiv izgradnje Severnog toka 2 su neskriveni kaubojski napad ili je u pitanju nasilno preuzimanje, rekao je danas portparol Kremlja Dmitri Peskov u intervjuu za TV kanal Rusija-1.


Ako ste voljni da sami napravite hleb dobićete puno na hranljivosti sendviča. Kada kupujete hleb, dobar izbor je onaj od integralnih žitarica, eventualno sa dodatkom zdravih masnoća kao što su semenke ili orašasto voće. Ukoliko kupujete one hlebove koji su upakovani, neka imaju što manje sastojaka u sebi. Pod ovim “sastojcima” najčešće se podrazumevaju pojačivači ukusa, stabilizatori ili elementi koji produžavaju svežinu. Ako deca insistiraju na belom hlebu, povedite više računa o ostalim sastojcima sendviča. Ukoliko sami želite da napravite hleb od belog brašna, obogatite ga mekinjama i semenkama.


Šta će biti sa stanarima u kompleksu Šećerane: Raseljavanje je još neizvesno | Novosti.rs\nŠta će biti sa stanarima u kompleksu Šećerane: Raseljavanje je još neizvesno\n12. 03. 2020. u 09:29\nStatus stanara u kompleksu Šećerane trebalo bi da se reši za tri meseca. Stečaj u toku, Grad i Republika žele tu lokaciju. Slučaj Šećerane u rukama Agencije za licenciranje stečajnih upravnika\nSvi objekti će biti sređivani postepeno / Foto B. Subašić\nKako je za "Novosti" istakao glavni gradski urbanista Marko Stojčić, mnogo je nerazjašnjenih pravno-imovinskih odnosa koji otežavaju situaciju u kojoj se nalaze žitelji tik uz Savsko jezero.\n- Za tri meseca imaćemo odgovore na sva pitanja - siguran je urbanista. - Još nemamo jasnu sliku o tome kako će se rekonstrukcija odvijati, jer ako bude raseljavanja, moramo znati gde ćemo smestiti ljude. Takođe, može da se desi da izmeštanja stanara uopšte ne bude.\nBudući da je "slučaj Šećerane" u rukama Agencije za licenciranje stečajnih upravnika, Grad je zainteresovan da u saradnji sa Republikom Srbijom otkupi kompleks, kako bi ga preuredio u svojevrsni kulturni centar prestonice. Ovu lokaciju su tim povodom prošle godine obilazili predstavnici Grada i premijerka Ana Brnabić, a to potvrđuje i Stojčić:\nFABRIKE Šećerane nalaze se na dve lokacije - u Radničkoj ulici i u Padinskoj skeli. Prodaja stečajnog dužnika kao pravnog lica oglašavana je nekoliko puta. Zainteresovanih kupaca nije bilo, a investitori su skrenuli pažnju n


VIDEO – Robot Fjodor naučio da puca iz pištolja, pa ostao bez stranih rezervnih dijelova?! | BL Portal\nVIDEO – Robot Fjodor naučio da puca iz pištolja, pa ostao bez stranih rezervnih dijelova?!\nStrane kompanije odbile su da nastave sa isporukom dijelova za robota Fjodora u Rusiju, nakon što su saznali da je naučio da puca iz pištolja, saopštio je generalni direktor kompanije „Androidna tehnika“ Evgenij Dudorov.\n„Možda bismo nastavili da koristimo strane proizvode, ali su neki naši partneri kod kojih smo kupovali motore odbili da nastave sa snabdijevanjem nakon što su vidjeli da je robot Fjodor naučio da puca“, objasnio je Dudorov.\nPrema njegovim riječima, kompanija „Androidna tehnika“ nije imala drugog izbora nego da počne da razvija i sklapa sopstvene motore za robote.\n„Doslovno smo do prošle godine uvozili dijelove za sve što se tiče mjenjača, senzora, motora, kamera, računara, a sada postepeno prelazimo na proizvodnju u našoj kompaniji“, istakao je on.\nFjodor (FEDOR — Final Experimental Demonstration Object Research/Finalni eksperimentalni demonstracioni objekat istraživanja) je prvi ruski antropomorfni borbeni robot koji je proizvela kompanija „Androidna tehnika“ u saradnji sa nacionalnim Fondom za perspektivna istraživanja po nalogu Ministarstva za vanredne situacije, gdje je trebalo da služi kao spasilački robot. Planirano je da robot 2021. godine otputuje u svemir u novom ruskom svemirskom brodu „Federacija“.\nFjodor je prvi robot u svijetu koji je naučio da napravi špagu i da puca iz pištolja sa obje ruke.\nGlumica Neda Arnerić pokušala samoubistvo?


NOVI.BA NA SASTANKU FUCZ-a U VEZI S NAJAVLJENIM OBILNIM PADAVINAMA: Nadležne institucije dočekat će spremne eventualne poplave, od sutra uvođenje dežura | Novi.ba\nVELIKE PADAVINE OD 12. DO 16. MAJA\n10.05.2019 - 13:52 | Vijesti >> Bosna i Hercegovina\nU narednom periodu, od 12. do 16. maja, najavljene su velike količine padavina koje bi mogle uzrokovati eventualne poplave na području Bosne i Herecgovine, što je bio povod današnjeg sastanka s direktorima Federalne uprave civilne zaštite (FUCZ), Hidrometerološkog zavoda Federacije BiH (FBiH) i Zavoda za geologiju FBiH.\nNa sastanku u Agenciji za vodno područje rijeke Save, koji je održan na inicijativu Federalne uprave civilne zaštite, predstavnici nadležnih institucija poručili su da su spremni da odgovore na situaciju ukoliko dođe do eventualnih poplava.\nKako je rekao direktor Agencije za vodno područje rijeke Save u Federaciji BiH Sejad Delić, zbog ove opasnosti od sutra navečer bit će uvedeno dežurstvo kako bi građani bili adekvatno obaviješteni.\nDirektor Hidrometerološkog zavoda FBiH Almir Bijedić kazao je da ne mogu sa sigurnošću potvrditi da će se poplave desiti jer se "vrijeme mijenja iz sata u sat".\n- Prema sadašnjim informacijama najrizičnije su Sana, Una, Usora i Spreča. Četiri dana su dovoljna da institucije izvrše potrebne pripreme - dodao je.\nDirektor FUCZ Fahrudin Solak poručio je da ništa ne žele prepustiti slučaju.\n- Već vršimo preventivne radnje na ispuštanju viška vode iz pojedinih akumulacija. Veoma je moguće da će biti lokalnih izljeva potoka te moramo raditi na zaštiti - rekao je.\nManji broj klizišta može se očekivati u slivu Une i Sane, napomenuo je direktor Zavoda za geologiju Ferid Skopljak, a veći broj odrona u kanjonima. Razlog tome je što pojavu klizišta i odrona usljed poplava uzrokuje geološki sastav terena.\nIako su velike količine padavina uzrok nastanka klizišta, ljudski faktor je također visok i iznosi čak 80 posto, upozoava Skopljak.\n- Najčešći uticaj ljudskog faktora je nekontrolisana sječa šume ili namjera pojedinaca da na neadekvatan način želi osigurati vodu - pojasnio je.\nAgencija za vodno područje rijeke Save u Federaciji BiH nastavlja pratiti stanje vodostaja i, u skladu s federalnim operativnim planom, obavještavat će Ministarstvo sigurnosti BiH, kao i Federalnu upravu civilne zaštite i ostale nadležne institucije.


Notar garantuje sadržinu ugovora06 Feb\nDo pre nekoliko godina overa u sudu je značila overu potpisa, a sada overa kod javnog beležnika znači i overu sadržine predmetnog ugovora. To znači da solemnizaciji predugovora ili ugovora o kupoprodaji prethodi detaljna provera dokumentacije od strane notara. Prema sada već ustaljenoj proceduri, ...\nHAOS S UPISOM NEKRETNINA: Katastar ne priznaje notarske zapise!08 Apr\nGrđani Srbije su i dalje u nedoumici kome treba da se obrate kada hoće da prodaju nekretninu i naprave valjan ugovor, da li advokatima ili notarima. I jedni i drugi tvrde da su oni jedina prava adresa, međutim, do problema dolazi kada imovinu treba upisati u katastar. Katastri su i posle promena Zakona ...\nPlata mala za ratu za stan10 Jan\nBanke su snizile cenu stambenih kredita, ali to nije uticalo na kupovinu nekretnina. Građani zbog malih zarada ne mogu da priušte otplatu pozajmica za kupovinu stanova ni sa kamatom od 4,20 do 4,50 odsto. Subvencionisanih stambenih kredita koji su bili povoljniji više nema, a banke sada jedino mogu ...


Za lake prve korake u učenju: "Moj slikovni rečnik engleskog jezika"\nNova knjiga u ediciji Učimo strane jezike je MOJ SLIKOVNI REČNIK ENGLESKOG JEZIKA, namenjen deci predškolskog i ranog školskog uzrasta.\nNovi programi u obrazovanju preporučuju rani kontakt sa stranim jezikom, koji se uvodi već u pripremnim predškolskim grupama.Deca su prijemčiva za zvuke i jezičke igre, što knjige iz edicije Kreativnog centra UČIMO STRANE JEZIKE čini pogodnim za savladavanje stranog jezika. Uz pomoć ovih knjiga roditelji mogu da detetu olakšaju otkrivanje stranih jezika i da ga ohrabre u početnim fazama učenja. Ovaj metod učenja jezika podrazumeva korišćenje knjige, a pojedina izdanja sadrže i CD-a na kojem se nalaze pesme, priče i vežbe koje prate knjigu.\nNova knjiga u ediciji Učimo strane jezike je MOJ SLIKOVNI REČNIK ENGLESKOG JEZIKA, namenjen deci predškolskog i ranog školskog uzrasta. U ovoj knjizi deca će pronaći mnogo korisnih reči za svako slovo, a pored svake od njih navedeni su značenje, izgovor, kao i zanimljiva ilustracija koja prati tekst. Praktičan, zabavan i jednostavan za upotrebu, ovaj rečnik će pomoći deci da brže i jednostavnije nauče i zapamte više od hiljadu reči engleskog jezika.\nENGLESKI ZA DECU (4-7 godina)\nOva radna sveska namenjena je deci u uzrastu od 4 do 7 godina. Sadrži 150 igara i vežbi pomoću kojih će dete naučiti osnovne pojmove na engleskom jeziku. Više od 300 reči svrstano je po temama (boje, brojevi, porodica…). Kroz mnoge zabavne aktivnosti i druženje sa simpatičnim junacima, dečakom Lukom i njegovom porodicom, dete se upoznaje sa zvukovima novog jezika. Knjigu prati kompakt disk na kojem se nalazi 20 tekstova za slušanje i reči iz rečnika za uvežbavanje izgovora. Ovu radnu svesku preporučujemo roditeljima koji žele da privuku dete učenju engleskog jezika, kao i vaspitačima za rad u pripremnim predškolskim grupama.\nENGLESKI ZA PREDŠKOLCE (5-7 godina)\nOva knjiga namenjena je roditeljima koji žele da usmere svoje dete ka učenju engleskog jezika, ali se pitaju kako da to postignu… Cilj ovakvog načina učenja jezika – aktivnog i zabavnog – jeste da se dete upozna sa zvukovima novog jezika, da nauči prve reči na engleskom i da se kod njega razviju radoznalost i umeće slušanja. Upoznavanje sa engleskim jezikom počinje ilustrovanom pričom (inspirisanom Zlatokosom), aktivnim pristupom i raznim igrama, koje prate pesme na CD-u.\nPEVAMO I UČIMO ENGLESKI (5-8 godina)\nPredstavljamo vam inovativnu metodu pomoću koje deca pevajući zabavne i ritmične pesmice na engleskom jeziku, od najranijeg uzrasta uče jezik lako i bez napora. Tekst svake pesmice propraćen je slikovnim rečnikom koji olakšava razumevanje tokom slušanja kompakt diska. Disk sadrži 12 pesama, kao i instrumentalne verzije pomoću kojih je moguće u krugu porodice organizovati zabavno takmičenje u pevanju i izvođenju pesama, uz smišljanje novih reči.\nRadne sveske koje sadrži brojne aktivnosti pomoću koji će deca naučiti mnoge nove engleske reči i zahvaljujući kojima je učenje engleskog zabavno poput igre. Zanimljivi zadaci povezani su sa svakodnevnim situacijama i omogućavaju učenje i pamćenje jednostavnih engleskih reči posredstvom igara koje se odnose na raznovrsne teme. U knjizi namenjenoj deci uzrasta od 7 do 9 godina, teme su: životinje, grad, porodica, kuća, vreme, boje, škola, a u izdanju za decu od 9 do 11 godina to su:predstavljanje, porodica, odmor, sport i druge. U ovim knjigama deca se na zanimljiv način upoznaju i sa britanskom kulturom – sa znamenitostima u Londonu, britanskom kuhinjom, kraljevskom porodicom i sl.\nSva izdanja Kreativnog centra možete pogledati na www.kcknjizara.rsili u centru Beograda – u Klubu knjižari Kreativni centar (TC Eurocentar, I sprat, Makedonska 30/Dečanska 5).\nTagovi :engleski jezik, engleski za decu, Kreativni centar, Moj slikovni rečnik engleskog jezika


Obavezno učešće pripadnika VCG u međunarodnim snagama - PV Informer Obavezno učešće pripadnika VCG u međunarodnim snagama - PV Informer\n2 godine pre 454 pregleda\nPripadnici Vojske Crne Gore (VCG) biće obavezni da učestvuju u svim zakonski propisanim aktivnostima u međunarodnim snagama u inostranstvu, predviđeno je Zakonom, koju su danas usvojili poslanici crnogorskog parlamenta.\nZakonom o upotrebi jedinica VCG u medunarodnim snagama i učešću pripadnika civilne zaštite, policije i zaposlenih u organima državne uprave u mirovnim misijama propisuje se da se u međunarodnim snagama u inostranstvu i na vježbama i obuci pored jedinica VCG mogu upućivati i pojedini njeni pripadnici.\n„Izmjenom Zakona omogućava se načelniku Generalstaba VCG da, uz saglasnost ministra odbrane, upućuje jedinice Vojske ranga nižeg od voda, odnosno pripadnika Vojske, ne samo na obuke, već i na vježbe u inostranstvo“, kaže se u obrazloženju.\nPropisano je da se popuna jedinica VCG za upotrebu u medunarodnim snagama u inostranstvu za aktivnosti podrŠke miru, odgovora na krize i u okviru humanitarnih operacija, podsticanja razvoja demokratije, pravne sigurnosti i zaštite ijudskih prava, na koje se Crna Gora obavezala medunarodnim ugovorima, vrši na dobrovoljnoj osnovi.\n„A za aktivnost odbrane država saveznica u smislu Sjevernoatlantskog ugovora učešće pripadnika VCG je obavezno“, kaže se u obrazloženju zakona.\nPropisuje se obaveznost učešća pripadnika VCG u svim Zakonom propisanim aktivnostima u međunarodnim snagama.\nPoslanici su usvojili izmjene Zakona o odbrani kojim je predviđeno da se građani, u sklopu vojne obaveze, mogu angažovati, ne samo u uslovima ratnog i vanrednog stanja već i u miru.\nNovim zakonom precizirane nadležnosti između Savjeta za odbranu parlamenta i Vlade, pogotovo u slučaju eventualne potrebe aktiviranja člana 5 na teritoriji Crne Gore.\n„Na predlog Savjeta za odbranu Skupština Crne Gore donosi odluku o pozivu i aktiviranju oružanih snaga zemalja članica NATO-a na teritoriji Crene Gore“, kaže se u obrazloženju.\nPrecizirana je upotreba i zaštita vazdušnog prostora Crne Gore u uslovima narušavanja vazdušnog prostora, bilo civilnim, bilo vojnim avionima, koji ugrožavaju nacionalnu bezbjednost.\n„Zakonom je predviđeno da nalog za akciju avionima naših partnerskih država, koje štite naš vazdušni prostor izdaje predsjednik države“, navodi se u obrazloženju.